description: Kanada panus Läti julgeolekusse viib kahe riigi vahel tihedamate sidemeteni ka teistes valdkondades, ütles Läti välisminister Edgars Rinkēvičs.

title: Rinkēvičs: Läti-Kanada kaitsekoostöö tõttu tihenevad suhted ka mujal

maintext:
Rinkēvičs ja Kanada kaitseminister Harjit Singh Sajjan vahetasid eile vaateid NATO Varssavi tippkohtumisel langetatud otsuste jõustamise kohta.
Läti välisminister tänas Kanadat otsuse eest juhtida Lätti saadetavat lahingugruppi, öeldi välisministeeriumi teates täna. Samuti tänas Rinkēvičs Albaaniat, Itaaliat, Poolat ja Sloveeniat valmiduse eest saata Lätti ka oma väekontingent.
NATO otsustas juulis Varssavi tippkohtumisel saata Baltimaadesse ja Poola liitlasvägede pataljonid. Eestisse saabuvat pataljoni hakkab juhtima Suurbritannia, Lätti saadetavat üksust Kanada, Leetu paigutatavat pataljoni Saksamaa ja Poola saadetavat üksust USA.
Sajjani kinnitusel on Kanada julgeolek Euroopa partneritega tihedalt seotud. Ottawa peab üksuste saatmist Lätti panuseks mitte ainult NATO, vaid ka Kanada julgeolekule, lisas minister.
Rinkēvičs väljendas heameelt Kanada ja Euroopa Liidu vabakaubandusleppe (CETA) allkirjastamise suhtes. Lepe loob tihedamad sidemed EL-i ning Kanada vahel ka liitlaste julgeolekualase koostöö osas, ütles Läti minister.
Kaitseministrid olid kohtumisel ühel meelel, et Venemaa laienevate sõjaliste sammude kontekstis on oluline pidada Moskvaga eskaleerumise vältimiseks konstruktiivset dialoogi.
Lisaks lepiti kokku, et Kanada sõdurite saabumisel ja Lätis viibimisel on oluline pidada ühiseid avaliku diplomaatia üritusi, et näidata liitlasvägede kohalolekust tulenevaid häid külgi.


description: Kuulsal USA näitlejal Robert De Nirol on hiljutises videopöördumises öelda vabariiklaste presidendikandidaadi Donald Trumpi kohta üsna karme sõnu, vahendab Huffington Post.

title: Video: De Niro tõmbab Trumpile vee peale

maintext: Muuseas nimetab De Niro Trumpi täielikuks idioodiks ja petturiks, kes ei hooli millestki ning soovitab valima minnes Trumpile häält mitte anda.

fasttext_language: et


description: Islandi valimistel saatis laupäeval edu Piraadipartei juhitud koalitsiooni, mis võitis parlamendis napi enamuse, selgus riikliku rahvusringhäälingu RUV lävepakuküsitlusest.

title: Islandi valimistel saatis edu Piraadipartei juhitud koalitsiooni

maintext:
RUV prognooside kohaselt saab Piraadipartei 12 esindajat 63-kohalisse parlamenti ja koalitsioon kokku 32 kohta.
Piraadipartei 12 kohta tõstaksid partei suuruselt teiseks erakonnaks parlamendis.
Islandi neli opositsiooniparteid teatasid neljapäeval kokkuleppest koalitsiooni moodustamiseks laupäevaste erakorraliste valimiste järel.
Eliidivastane Piraadipartei, Vasakpoolsete ja Roheliste Liikumine, sotsiaaldemokraadid ja tsentristlik Helge Tulevik teatasid ühisavalduses, et nelja erakonna koostöö "oleks selge alternatiiv praegustele valitsusparteidele ja tekitaks Islandi ühiskonna jaoks uue võimaluse".
"Selle põhjal usume, et on piisavalt põhjust uurida enamusvalituse moodustamise võimalusi, kui me saame eelseisvatel valimistel selleks volitused," seisis ühisavalduses.
Islandit valitseb praegu paremtsentristliku Progressipartei ja parempoolse Iseseisvuspartei koalitsioon.
Piraadipartei toetus ulatus aprillis "Panama paberite" skandaali kõrghetkel 43 protsendini. Skandaali tõttu oli sunnitud ametist lahkuma peaminister David Gunnlaugsson.
Lekkinud maksudokumendid näitasid, et Islandi peaminister ja tema abikaasa Anna Sigurlaug Palsdottir kasutasid maksuparadiisi ettevõtet miljoniliste investeeringute varjamiseks. Lekitatud dokumentide kohaselt ostsid Gunnlaugsson ja tema abikaasa 2007. aasta detsembris Briti Neitsisaartel firma Wintris Inc. 2009. aastal müüs peaminister oma osaluse ühe dollari eest abikaasale.
Gunnlaugsson ei deklareerinud 2009. aastal paremtsentristliku Progressipartei ridades parlamenti pääsedes osalust firmas.
2013. aasta üldvalimistel ületas Piraadipartei 5,1-protsendise toetusega napilt valimiskünnise ja sai parlamendis kolm kohta. Erakonna peaeesmärk on enda sõnul purustada riigi vana poliitiline kaardivägi.


description: Ukraina hoiatas täna oma kodanikke Venemaale reisimise eest, sõnades, et see võib kaasa tuua ahistamise või kinnipidamise Vene julgeolekutöötajate poolt, vahendab Reuters.

title: Ukraina hoiatab kodanikke Venemaale reisimise eest

maintext:
Reisihoiatus on järjekordne samm kahe riigi suhete jahenemise suunas, mis on jõuliselt peale 2014. aasta Krimmi annekteerimist aset leidnud.
«Agressor-riigi territooriumil on põhjendamatute kinnipidamiste arv tõusnud,» teatas Ukraina välisministeerium internetiavalduses. «Vene korrakaitsejõud kohtlevad ukrainlasi halvasti, kasutades vastuvõetamatuid meetmeid füüsilise ja vaimse surve näol, piinamist ja muid vahendeid,» lisati avalduses ja hoiatati Ukraina kodanikke Venemaale reisimise eest.
Esmaspäeval arreteeris FSB Ukraina ajakirjaniku, süüdistades teda Vene kaitsejõudude kohta salastatud informatsiooni kogumises. Ukraina võimude sõnul on süüdistused väljamõeldis.
Ajakirjaniku arreteerimine on pannud Ukraina võimusid Vene kodanikele viisakohustuse sisseseadmist kaaluma.
«Me ei tohiks teha poliitilisi žeste vaid peaksime tegelema Venemaa kui agressoriga,» sõnas Ukraina välisminister Pavlo Klimkin täna.


description: Jeemenis hukkus laupäeval Saudi Araabia juhitud koalitsiooni õhulöökides vähemalt 30 mässulist ja tsiviilisikut, teatasid sõjaväeallikad, meedikud ja kohalik meedia.

title: Jeemenis hukkus liitaste õhulöökides vähemalt 30 inimest

maintext:
Mässuliste kontrollitud uudisteportaali sabanews.net andmeil tabas neli õhurünnakut elamuid Salo linnas, kus toimuvad relvakokkupõrked valitsusvägede ja mässuliste vahel.
Rünnakutes hukkus vähemalt 10 inimest ja seitse sai vigastada. Linnahaiglas töötava arsti andmetel toodi asutusse 15 surnukeha ja seitse vigastatut. Saudi Araabia toetatud Jeemeni valitsuse ametniku sõnul hukkus 11 inimest, kellest üks oli laps ja seitse naised. Ametnik lisas, et kaks koalitsiooni õhulööki tabasid eksikombel kolme kodu.
Samal ajal tabas kaks õhurünnakut mässuliste valduses olevat hoonet Zaidias, kus hoitakse vangis huthimässuliste vastu võidelnud inimesi, kinnitasid sõjaväeallikad. Mõnedel andmetel sai ainuüksi seal surma 30 kinnipeetut ja neid valvanud mässulist.
Huthide televõrgustik Al-Masirah teatas, et Zaidias sai surma koguni 43 inimest.
Jeemeni president lükkas laupäeval tagasi maailmaorganisatsiooni erisaadiku esitatud ÜRO rahukava ettepaneku, ütles allikas presidendikantseleist uudisteagentuurile AFP.
Allika kinnitusel kohtus president Abedrabbo Mansour Hadi ÜRO erisaadiku Ould Cheikh Ahmediga ja "keeldus vastu võtmast ÜRO ettepanekut".
Erisaadik esitas rahukava ka huthimässuliste esindajatele. Kava sisu pole avaldatud, kuid asjaga kursis olevate ametnike sõnul on tingimuste seas ka Hadi võimust loobumine.


description: Rootsis kehtestatud uue seaduse järgi peavad lastest asüülitaotlejad tõendama oma vanust ning põgenikele ei anta enam alalist elamisluba.

title: Rootsi uue seaduse järgi peavad alaealised asüülitotlejad tõendama oma vanust

maintext:
Tuhanded põgenikud ja ka kohalikud protestisid selle seaduse vastu, kuna nende arvates on see inimõigusi rikkuv ja liiga suuri piiranguid esitav, edastab The Independent.
Uue migratsiooniseaduse vastased protestid toimusid möödunud nädalalõpul Stockholmis ning veel 14 linnas, kaasa arvatud Umeås, Karlstadis ja Jönköpingis.
Protestid korraldas inimõigusorganisatsioon Vu Star Inte Ut (Me ei nõustu), millega nõuti põgenike sunniviisilise väljasaatmise lõpetamist ja aüülitaotlejate olukorra parandamist.
Juulis jõustunud seaduse eesmärgiks on vähendada Lähis-Idast sisserändajate arvu, et tagada neile Rootsis paremad tingimused. Rootsi migratsioonivõimude sõnul on paljud sisserändajad valetanud oma vanuse kohta, tehes end nooremaks.
Kümne miljoni elanikuga Rootsi võttis möödunud aastal vastu 160 000 põgenikku, mis on iga 100 000 elaniku kohta 1 667 aüülitaotlejat. Euroopa Liidu keskmine on samas iga 100 000 elaniku kohta 260 asüülitaotlejat.
Uue seaduse järgi saavad asüülitaotlejad kolme aasta pikkuse elamisloa, kuid mitte alalist elamisluba. Samuti on uues seaduses piiranguid neile, kellel juba varasemast elab Rootsis sugulasi.
Protestijate sõnul on hakanud Rootsi saatma tagasi Afganistanist pärit isikuid, kes on Rootsis saanud elamisloa. Afganistani võimude sõnul peaks Rootsi sel juhul nende tagasikolimise kinni maksma.
Rootsi 300 õpetajat kirjutasid afgaanide tagasisaatmise vastu valitsusele protestikirja, rõhutades, et Afganistanist pärit põgeniklapsed on kannatanud ja peavad veelgi kannatama, kui nad Rootsist välja saadetakse, sest siis jääb neil korralik haridus saamata.
«Mõned päevad tagasi sai meie üks õpilane teada, et ta saadetakse tagasi. Ta on 15-aastane ja tagasisaatmine toimub kolme aasta jooksul. Ta ei ole ainus sellises olukorras alaealine. Nii teda kui paljusid teisi lapsi ootab sel juhul ees elu sõjaolukorras, põgenikelaagrites, põgenedes ja end varjates. Meil on häbi, et lapsi ja noori saadetakse massiliselt Afganistani tagasi. Mis on riigi valitsus väärt, kui ta ei suuda isegi oma riigis lapsi kaitsta ja anda tulevikuks lootust?» küsisid õpetajad kirjas.


description: Saudi Araabia juhitav koalitsioon alustas täna pärast kolmepäevast vaherahu uuesti õhurünnakuid Jeemenis, mässuliste võrgulehe andmeil sooritati pealinnas Sanaas ühtekokku üheksa õhulööki.

title: Jeemeni vaherahu lõppes uute õhurünnakutega

maintext:
ÜRO erisaadik Jeemenis Ismail Ould Cheikh Ahmed kutsus relvarahu tulutult veel vähemalt 72 tunni võrra pikendama. Tema sõnul õnnestus ÜROl jätkuvatest lahingutest hoolimata toimetada abi piirkondadesse, kuhu varem ei pääsenud.
Jeemeni sõjas on hukkunud ligi 6900 inimest, kolm miljonit on sunnitud oma kodudest lahkuma ja veel enam vajab toiduabi. Nüüd lõppenud relvarahu on juba kuues alates möödunud aasta märtsist, mil Saudi Araabia koalitsioon alustas rünnakuid, et tõrjuda huthi šiiitlikud mässulised Sanaast välja.
Jeemeni konfliktis on vastamisi rahvusvaheliselt tunnustatud presidendile Abedrabbo Mansour Hadile lojaalsed jõud – mida toetab Saudi Araabia juhitav koalitsioon – ning šiiitlikud huthid ja nendega liidus olevad ekspresident Ali Abdullah Saleh'le lojaalsed väed.


description: Indoneesia pealinnas Jakartas tabas liiklejaid erutav ja ootamatu vaatepilt – avalikul reklaamtahvlil keset linna hakkas äkitselt jooksma pornofilm.

title: Porno reklaamtablool ehmatas indoneeslasi

maintext:
Jaapanist pärit linateos jõudis linastuda viis minutit, enne kui võimud linnapea kontori lähedaselt tabloolt voolu ära võtsid. Avaliku info osakonna juhi Ady Wiryono Lestari sõnul olnud tegu «tõsise juhtumiga». Ta lisas, et ei tea, kes on triki eest vastutav.
Kohaliku meedia teatel algatas politsei uurimise; paljastamaks, kas pikantse vahejuhtumi taga olid häkkerid. Inimesed reageerisid uudisele huumoriga. «Oo Jakarta, kunagi sa ei lakka mind lõbustamast,» kirjutas Twitteris üks elanik.
Reklaamtablood on Jakartas viimasel ajal päevakorras - osadel puuduvad ametlikud load ning samuti kujutavad nad alla kukkudes endast ohtu linnaelanikele.


description: Haiti lõunaosas vajus teisipäeval tormis kokku La Digue maanteesild, mis oli piirkonna ainsaks ühendusteeks ülejäänud riigiga, teatasid võimuesindajad.

title: Haiti lõunaosas vajus tormis kokku maanteesild

maintext:
"Kokku on kutsutud erakorraline kohtumine, kus arutatakse võimalusi ühenduse taastamiseks," ütles tsiviilkaitseameti eestkõneleja Edgar Celestin.
Orkaan Matthew on nõudnud Haitil siiani vähemalt kolme inimese elu ja üks on teadmata kadunud. Naabruses asuvas Dominikaani Vabariigis sai teisipäeval orkaanis surma neli inimest ja kahjustada rohkem kui 200 elumaja.
Reedel läks Haiti rannikul tormis ümber paat kolme kaluriga, Kahel õnnestus kaldale pääseda, kuid kolmanda surnukeha leiti tsiviilkaitsejõudude teatel hiljem. Pühapäeval purunes ranniku lähedal tormis veel üks paat, millest päästeti kolm inimest, kuid üks jäi kadunuks.
Haiti võimud teatasid laupäeval seoses viimase kümnendi tugevaima orkaaniga Kariibi merel igasuguse merendustegevuse peatamisest.


description: Serbia peaministri Aleksandar Vučići Belgradi lähedal asuva kodu juurest avastati laupäeval relvapeidik, teatas siseministeerium.

title: Serbia peaministri kodu lähedalt avastati relvapeidik

maintext:
Peaminister toimetati ettevaatuse mõttes ohutusse kohta.
Siseminister Nebojsa Stefanovici sõnul avastati metsa peidetud kohvrist muu hulgas tankitõrjerakett, käsigranaate ja snaiperpüssi laskemoona.
Relvad olid peidetud kohta, kus autod peavad sõitu aeglustama enne Vučići hoovi sissesõitmist või sealt lahkumist.
"See ei ole lihtsameelsus. Likvideerimisi viiaksegi niimoodi läbi. Relvad peidetakse kindlasse kohta, kus ründaja neid kasutab ja kaob seejärel. Kahjuks on see tavaline tegutsemisviis," märkis siseminister.
"Paljud maailmas on riigi vastu, mille liider ajab iseseisvat ja sõltumatut poliitikat. Kes ei tegutse mingisuguste välishuvide nimel, vaid üksnes Serbia huvides," lisas välisminister Ivica Dacic.
Serbia esimene demokraatiameelne peaminister Zoran Djindjic tapeti 2003. aasta märtsis valitsushoone ees snaiprilasuga. Mõrva taga olid endised omakaitseüksuste liikmed, kes olid eelnevalt pannud ähvarduse opositsiooni ajalehte.


description: Hiina peaminister külastab tuleval nädalal esmakordselt Lätit, teatas Läti riigikantselei täna

title: Hiina peaminister külastab tuleval nädalal Lätit


description: ÜRO Julgeolekunõukogu mõistis eile karmisõnaliselt hukka Põhja-Korea ebaõnnestunud raketikatsetuse, ähvardades rakendada täiendavaid meetmeid Pyongyangi vastu.

title: ÜRO mõistis hukka Põhja-Korea ebaõnnestunud raketikatsetuse

maintext:
Põhja-Korea katsetas laupäeval keskmaaraketti Musudan, eirates ÜRO resolutsioone. Rakett plahvatas peagi pärast starti.
Üksmeelses avalduses, mida toetas ka Põhja-Korea peamine liitlane Hiina, mõistis julgeolekunõukogu Pyongyangi raketikatsetuse hukka, nimetades seda riigi rahvusvaheliste kohustuste jämedaks rikkumiseks.
Julgeolekunõukogu liikmed olid üksmeelel, et nad jälgivad tähelepanelikult olukorda ning rakendavad uusi märkimisväärseid meetmeid.
Põhja-Korea tutvustas Musudan-raketti esmakordselt 2010. aasta oktoobris Pyongyangis sõjaväeparaadil.
Raketi teoreetiline lennukaugus on 2500-4000 kilomeetrit. Seega jäävad Musudani löögiulatusse nii Lõuna-Korea kui Jaapan, kuid teoreetiliselt ka USA sõjaväebaas Guamil.
Põhja-Korea on katsetanud Musudani sel aastal seitse korda, neist ainult üks on olnud edukas.
Juunis lendas Musudani keskmaarakett 400 kilomeetrit, kukkudes Jaapani merre. Põhja-Korea liider Kim Jong-Un nimetas seda tõestuseks Pyongyangi võimekusest rünnata USA-d üle Vaikse ookeani.
ÜRO on kehtestanud Põhja-Koreale seoses raketi- ja tuumakatsetustega viis sanktsioonidepaketti.


description: Ulm Minsteri kiriku vanad müürid on inimuriini tagajärjel erodeerunud, teatasid pühapäeval kiriku ametlikud hooldajad DPA-le.

title: Saksa kirik laguneb avaliku urineerimise tõttu

maintext:
Baden-Württembergi liidumaal asuva Ulmi linna kiriku välisseinte kividele on tekkinud tõsised kahustused end vastu kiriku seina kergendavate inimeste uriinis sisalduvate hapete ja soolade tõttu.
Hoolimata trahvi suurendamisest 50 eurolt 100 eurole kuulsale maamärgile urineerimise eest ei ole intsidendid nähtavasti vähenenud.
Kiriku 161,53 meetri kõrgune torn on maailma kõrgeim ning see on kõrguselt neljas ehitis, mis ehitati enne 20. sajandit. Hoolimata sellest on kuulsusrikas ehitis tõsises ohus, kui selle kaitsmiseks midagi enamat ette ei võeta.
«Ma olen seda taaskord viimased pool aastat jälginud ja üha enam inimesi urineerib ja oksendab selle peale,» sõnas Ulmi peamüürsepp Michael Hilbert. «Asi on ka avaliku korra säilitamises.»
Baumeister Hilberti arvates on selliste intsidentide üheks põhjuseks ka erinevad linnas toimuvad sündmused nagu näiteks veinifestival või jõuluturg, mis tekitab vajaduse rohkemate avalike tualettide järgi.
Kiriku ehitus algas 1377. aastal, kuid see lõpetati alles pool aastatuhandet hiljem 1890. aastal. Selge ilmaga näeb 768 trepiastme läbimisel kiriku tipust ka Alpe.


description: Viimastel nädalatel on Ukrainas surnud puskarimürgitusse 58 inimest, teatas Ukraina tarbijakaitseamet täna.

title: Puskarimürgitusse surnud inimeste arv tõusis Ukrainas 58ni

maintext:
44 inimest on pärast puskari joomist surnud riigi idaosa konfliktialaga piirnevas Harkivi oblastis. Mujal Ukraina idaosas on registreeritud veel neli surmajuhtumit, kuid puskar on nõudnud elusid ka riigi lõuna- ja lääneosas.
Võimude teatel on kinni peetud kolm Harkivi oblasti kauplusepidajat, keda süüdimõistmisel mürgise salaviina müügis ähvardab viie- kuni kümneaastane vangistus.


description: Euroopa Liit asub õpetama välja Liibüa rannavalvet, et piirata rännet üle Vahemere Põhja-Aafrikast Euroopasse.

title: Euroopa Liit hakkab koolitama Liibüa rannavalvet

maintext:
«Alustame täna Liibüa rannavalve väljaõpet operatsiooni Sophia raames, mis on väga tähtis samm,» ütles ühenduse välispoliitikajuht Federica Mogherini Brüsselisse NATO kaitseministrite kohtumisele saabudes.
EL ja NATO on arutanud koostöö süvendamist uute julgeolekuolukordade tõttu Ukrainas ja Süürias.
«Oleme koos, sest tugevam Euroopa tähendab tugevamat NATOt,» ütles alliansi peasekretär Jens Stoltenberg. NATO käivitas äsja Vahemerel oma operatsiooni Sea Guardian, millega toetatakse operatsiooni Sophia. «Täna me arutame, kuidas veelgi süvendada NATO ja Euroopa Liidu koostööd ning partnerlust, näiteks hübriidohtude tõrjumise valdkonnas, küberkaitses ja õppustel,» lisas Stoltenberg.
EL käivitas operatsioon Sophia eelmisel aastal, kui Vahemerel Itaaliast lõunas hukkus paadiõnnetustes sadu Aafrikast teele asunud migrante.


description: Liibüas sai surma Hollandi ajakirjanik Jeroen Oerlemans, kes kajastas valitsusmeelsete vägede pealetungi Sirte linnale, teatasid pühapäeval meedikud.

title: Liibüas sai lahingus surma Hollandi ajakirjanik

maintext:
«Ajakirjanik sai Islamiriigi snaiprilt kuulitabamuse rindu, kui kajastas Sirte lahinguid,» ütles Misrata haigla doktor Akram Gliwan.
Fotoagentuuri Beeldunie eestkõneleja Eike den Hertogi sõnul jäi Oerlemansist maha naine ja kolm väikest last. Oerlemansi surnukeha tuuakse kodumaale esmaspäeval.
Liibüa valitsusmeelsed väed tapsid vähemalt kümme äärmusrühmituse Islamiriik (IS) džihadisti, kes üritasid põgeneda oma ümberpiiratud kantsist Sirtest, teatas pühapäeval riigi ühtsusvalitsus.
Rahvusliku leppe valitsuse väed on võtnud džihadistid kukutatud diktaatori Muammar Gaddafi kodulinnas Sirtes piiramisrõngasse, sestsaadik kui nad 12. mail pealetungi alustasid.
Kuid suitsiidirünnakud ja snaiprituli äärmuslaste suunalt on aeglustanud pealetungi, mida toetavad ka Ühendriikide õhujõud.
Lahingutes on saanud surma umbes 450 ja haavata 2500 valitsusvägede sõdurit. IS-i võitlejate kaotused on teadmata.
Sirte kaotamine oleks raske löök IS-ile, mis on pidanud viimastel kuudel taanduma nii Süürias kui Iraagis.


description: Suurbritannia peaminister Theresa May lausus, et plaanib algatada riigi Euroopa Liidust väljumise protsessi enne märtsikuu lõppu.

title: May: Suurbritannia hakkab euroliidust lahkumist menetlema märtsis

maintext:
May lubas tühistada õigusaktid, mille põhjal riik ühenduse eelkäijaga 1972. aastal liitus. «See tähendab, et Euroopa Liidu seaduse ülevõim Suurbritannias lõppeb,» rääkis May. «See toob võimu ja autoriteedi tagasi meie riigi valitud institutsioonidele,» lisas ta.
Teadaanne tuli vahetult enne konservatiivse erakonna aastakongressi. Erakonna esimehe Patrick McLaughlini sõnul tõestavat see, et parteil on liidust lahkumisega tõsi taga. Samas sõnas May, et ta ei soovi, et kogu kongressi teema võtaks enda alla euroliidust lahkumine.
«Olen kindel, et kogu aeg ei kulu ainult Brexitile,» ütles May. «Mida ma tahan, on tõeline muutus. Ehitada riik, mis töötab igaühe jaoks,» lausus ta.


description: Eile hukati Saudi Araabia pealinnas Ar-Riyāḑis prints, kelle kohus mõistis kaasmaalase mõrvas süüdi.

title: Saudi Araabias hukati mõrvarist prints

maintext:
Saudi Araabias ei langetata just sageli kuningliku pere liikmetele kohtuotsust, mis näeb ette surmanuhtluse, edastab theage.com.au.
Saudi Araabia siseministeeriumi teatel lasi prints Turki bin Saud bin Turki bin Saud al-Kabir 22012. aastal kakluse käigus maha kaasmaalase Adel al-Mohaimeedi ja ta anti kohtu alla. Ohvri perekond keeldus vastu võtmast niinimetatud vereraha ja nõudis printsi hukkamist.
Saudi Araabia võimud ega meedia ei täpsustanud, millisel viisil prints hukati, kuid on teada, et selles riigis toimub hukkamine tavaliselt mõõgaga pea maharaiumise teel.
Hukatud prints ei olnud otsene troonipärija, vaid kuulus kuningliku pere kõrvaharusse, al-Kabride suguvõssa.
Saudi Araabia kuningapere liikmele on varem vaid ühel korral määratud surmanuhtlus. Siis kaotas elu prints Faisal bin Musaid al-Saud, kes lasi 1975. aastal maha oma onu, kuningas Faisali.
Saudi Araabia kuninglikku suguvõssa kuulub mitutuhat inimest, kelle heaolu eest hoolitseb riik. Lisaks on neist paljud oma äritegevusega jõukaks saanud. Mitmed selle pere liikmed on Saudi Araabias tähtsatel poliitilistel ja militaarsetel ametikohtadel.
Inimõigusorganisatsiooni Amnesty International andmetel hukati Saudi Araabias möödunud aastal 158 inimest. Saudi Araabia on Iraani ja Pakistani järel kolmas riik, kus enim hukkamisi toime pannakse.


description: USA armee teatas, et tuvastas laupäeval Põhja-Korea raketikatsetuse, mis ebaõnnestus.

title: Põhja-Korea tegi USA andmetel raketikatsetuse

maintext:
«Põhja-Ameerika õhu- ja kosmosekaitse väejuhatus (NORAD) tuvastas Põhja-Korea raketitulistamise, mis ei kujutanud Põhja-Ameerikale ohtu,» kirjutati teadaandes.
USA andmetel oli tegemist ballistilise raketiga Musadan.
«Me oleme jätkuvalt valvel seistes silmitsi Põhja-Korea provokatsioonidega ja täielikult pühendunud lähedasele koostööle meie liitlaste Lõuna-Korea ja Jaapaniga, et tagada julgeolek,» lisati avalduses.


description: Kanada kaubandusminister Chrystia Freeland lahkus kõnelustelt Belgia regiooniga, mis blokeerib Euroopa Liidu ja Kanada vahelist vabakaubanduslepet, sõnas ministri esindaja täna.

title: Kõnelused EL-i ja Kanada vabakaubandusleppe üle kukkusid läbi

maintext:
«Ta lahkus läbirääkimistelt, et naasta Kanadasse,» sõnas pressiesindaja Alex Lawrence. Viimased kõnelused Euroopa Liidu (EL) ja Kanada vabakaubandusleppe (CETA) üle ei olnud edukad, ütles ta.
Belgia Valloonia piirkonna peaminister Paul Magnette teatas täna Valloonia parlamendi ees esinedes, et läbirääkimised CETA sõlmimise üle ilmselt jätkuvad, ent praegu on Valloonia jätkuvalt leppe sõlmimise vastu, kuna kõneluste käigus pakutust ei piisa.
Kanada kaubandusminister Chrystia Freeland ja Euroopa Liidu määratud läbirääkija pidasid reedel Magnette'iga kriisikõnelusi, milles üritasid teda veenda, et Valloonia peaks kaubandusleppele siiski enda toe andma.
«Ma olen püüdnud öelda, et lükkame allkirjastamise edasi ja räägime asja veel läbi,» ütles Magnette piirkonna parlamendi ees esimese kohtumise järel.


description: Endine Rootsi peaminister Carl Bildt nimetas Riia julgeolekukonverentsil Saksa kantslerit Angela Merkelit ja Läti endist peaministrit ja praegust Euroopa Komisjoni asepresidenti Valdis Dombrovskist viimaste aastate kõige eeskujulikumateks Euroopa poliitikuteks.

title: Bildt: Merkel ja Dombrovskis on eeskujulikud Euroopa poliitikud

maintext:
Bildti sõnul on Merkelil suur juhivõime ja ta suudab langetada otsuseid keerulistes küsimustes väga kiiresti.
Dombrovskis see-eest tüüris Lätit edukalt väga keerulisel majanduskriisi perioodil, ütles Bildt.
Samuti kiitis Dombrovskise juhiomadusi endine Eesti president Toomas Hendrik Ilves.
Eile ja üleeile Riias peetud konverentsil osales üle 600 välisriikide julgeoleku- ja välispoliitikaeksperdi, diplomaadi, poliitiku, akadeemiku, äritegelase ja meediaesindaja.
Tänavuse konverentsi peateemad olid Euroopa Liidu roll maailmamajanduses, Brexiti mõju EL-i tulevikule, NATO ja selle võime kohaneda 21. sajandi väljakutsetega, Lääne suhted Venemaaga ning idapartnerlusriikide ees seisvad väljakutsed.


description: Norra valitsus pani vastu avalikule survele ja keeldub Soomele 100. iseseisvusaastapäeva puhul mäge kinkimast, vahendab The Local.

title: Norra ei kingigi Soomele mäge

maintext:
Norras suurt poolehoidu kogunud mõte kinkida Soomele- kes tähistab järgmine aasta oma 100. iseseisvuspäeva- 1360- meetrine Halti mägi, valitsuses läbi ei läinud.
Sotsiaalmeediakanalis Facebook algatatud kampaania kogus üle 17 000 toetava allkirja, kuid Halti kinkimise plaanile tegi lõpu Norra seadus. Nimelt, keelab sellise kingituse Norra põhiseaduse 1. artikkel. «Me mõtleme välja mõne teise selleks sündmuseks Soomele sobiliku kingi,» sõnas Norra peaminister Erna Solberg.


description: Neli prantsuse politseinikut said viga Molotovi kokteile kasutanud rünnakus kurikuulsas Pariisi tööliste linnaosas, vahendab The Local.

title: Neli prantsuse korrakaitsjat said Molotovi kokteili rünnakus viga

maintext:
«Me teeme kõik, et leida rünnaku korraldajad ja tuua nad kohtu ette, et nad saaksid väärilise karistuse,» sõnas Prantsuse president Francois Hollande.
Hollande ütles, et rünnak Pariisi 1960. aastatel ehitatud Grande Borne linnajaos on mõtlematu ja talumatu, kuna ohustas korrakaitsjate elusid, kelle eesmärk on kodanikke kaitsta.
Peaminister Manuel Vallsi teatel rünnati kaht politseinikku süütepommidega, kui nad olid Grande Borne kõrge ohutasemega tsoonis patrullimas. «Neile appi tulnud kolleege rünnati samuti,» sõnas Valls ja nimetas rünnakut äärmiselt tõsiseks ja väga argpükslikuks.
Politseialiikas kirjeldas ründerelva kui Molotovi kokteili. Kahel kannatada saanud korrakaitsjal on tõsised põletushaavad ja nad on viidud Pariisis asuvasse haiglasse, lisas allikas.


description: Taani Tollundi mehe- nimeline rauaajast pärit muumia sai tagasi oma 60 aastat kadunud olnud varba, vahendab The Local.

title: Taani soomuumia 60 aastat kadunud olnud varvas leidis tee koju

maintext:
Varba, millel siiani alles küüs, tagastas selle muumia küljest eemaldanud mehe tütar. Mees vastutas 1950datel muumia restaureerimise eest. Varba lõikas ta selle küljest eesmärgiga katsetada erinevaid säilitamistehnikaid, ilma ülejäänud keha kahjustamata.
Varba viis mees endaga koju ja sinna see jäigi. Restauraatori tütre Birte Brorsoni sõnul oli varvas osa tema lapsepõlvest.
Brorson leidis varba oma isa asjade hulgast ja andis selle üle Silkeborgi muuseumile, kus varba omanikku hoitakse.
Tollundi mees leiti Taanis 1950. aastal Jutlandi poolsaare soost. Soo happelisuse tõttu peeti hästi säilinud keha algselt mõne hiljutise mõrva ohvriks. Hiljem selgus, et ta oli elanud ja surnud 4. sajandil eKr.
On arvatud, et Tollundi mees võis olla kurjategija või rituaalne inimohver. Mehe maosisu analüüs näitas, et ta oli söönud mõned tunnid enne surma köögiviljast ning odra- ja linaseemnetest putru.


description: NATO liige Poola mõistis täna hukka Venemaa agressiivse ja vastutustundetu sammu, pidades silmas kahe tuumavõimelise sõjalaeva toomise Läänemerele.

title: Poola taunib Vene sõjalaevade toomist Läänemerele

maintext:
NATO kinnitas kolmapäeval, et Venemaa tõi Läänemerele sõjalaevad, millelt on võimalik tulistada tuumalõhkepeadega kaugmaarakette.
«Laevade toomine, mis võivad kanda ka tuumarelvi, on agressiivne ja vastutustundetu käitumine ning kohatu reaktsioon juulikuise NATO Varssavi tippkohtumise otsustele,» ütles Poola välisminister Witold Waszczykowski.
NATO liidrid kinnitasid juulis plaani paigutada Balti riikidesse ja Poola pataljonid kaitseks Venemaalt lähtuda võiva ohu eest.
Sestpeale on Kreml suurendanud kohalolu Läänemere piirkonnas ja pannud oma sõjalennukitega proovile NATO liikmesriikide õhuruumi kaitse.
«Me võime kinnitada, et hiljuti sisenes Läänemerele kaks Vene sõjalaeva. NATO laevastikud jälgivad nende tegevust meie piiride lähedal,» ütles alliansi pressiesindaja Dylan White kolmapäeval.
«Venemaal on õigus rahvusvahelistes vetes tegutseda, kuid samas on suurenenud Venemaa sõjaline aktiivsus meie piiridel,» lisas ta.


description: Hiina ettevõted ekspordivad paari tuhande dollari eest võimast sünteetilist opioidi karfentanüüli, mis tapab narkootikumide kasutajaid ja on niivõrd surmav, et võib osutada terrorismiohtu, selgus Associated Pressi uuringust.

title: AP: Hiina firmad ekspordivad vabalt keemiarelvana määratletud ainet

maintext:
AP tuvastas 12 Hiina firmat, mis ütlesid, et ekspordivad küsimusi esitamata karfentanüüli USAsse, Ühendkuningriiki, Prantsusmaale, Saksamaale, Belgiasse ja Austraaliasse kilohinnaga vähemalt 2750 dollarit (2470 eurot).
Karfentanüül jõudis avalikkusesse sel suvel ning tegemist on viimase aja populaarseima ainega opioidide väärkasutamise epideemias, mis on ainuüksi Ühendriikides tapnud kümneid tuhandeid inimesi. Narkodiilerid segavad karfentanüüli ja selle nõrgemat sõsarainet fentanüüli heroiini sisse, et suurendada kasumimarginaali.
Fentanüüli üledoos seiskab hingamiselundid.
Fentanüül on heroiinist 50 korda võimsama toimega. Karfentanüül on fentanüülile keemiliselt sarnane, kuid sellest omakorda 100 korda tugevam. Hoolimata karfentanüüli ohtudest pole see Hiinas keelatud ainete nimistus. Riigis toodetakse seda seaduslikult ja müüakse veebis avalikult. USA valitsus survestab Hiinat karfentanüüli keelustama, kuid Peking pole veel tegutsenud.
Karfentanüüli ja selle sarnaseid aineid peetakse keemiarelvadeks. Tegemist on ühe tugevaima saadaoleva opioidiga - inimese tapmiseks piisab moonitera suurusest kogusest.
«Tegemist on relvaga,» lausus 2009.-2014. aastani USA tuuma-, keemia- ja bioloogilise kaitse programmi asekaitseminister Andrew Weber. «Ettevõtted ei tohiks saada seda saata ükskõik kellele.»
Karfentanüül loodi 1970. aastal ning üldiselt kasutatakse seda elevantide ja muude suurloomade tuimestamiseks. Valitsused tunnustavad ainet keemiarelvana. Fentanüül ja sellega külgnevad ained on keelustatud keemiarelvade konventsiooniga.
Fentanüüli üht vormi kahtlustatakse vähemalt ühes teadaolevas atentaadis ning Venemaa kasutas seda 2002. aastal Moskva teatris 800 pantvangi võtnud tšetšeenide vastu. Meetod töötas, kuid selle tagajärjel sai surma üle 120 pantvangi.
Sel fiskaalaastal konfiskeeriti 134,1 kilogrammi fentanüüli, selgub USA tolli- ja piirivalveameti andmeist. Fentanüül on kõige sagedamini konfiskeeritud sünteetiline opioid Ühendriikides.
USA narkojärelevalveameti (DEA) teatel on neil Hiinaga pretsedenditult hea koostöö. Möödunud oktoobril lisas Hiina kontrollitud ainete nimistusse 116 sünteetilist uimastit, mis mõjutas märkimisväärselt ülemaailmset narkokaubandust. Nimistusse kanti muu hulgas karfentanüüli nõrgem sõsaraine atsetüülfentanüül. Kuus kuud hiljem konfiskeeriti Ühendriikides atsetüülfentanüüli kuu arvestuses 60 protsenti vähem, selgus DEA andmeist.
Hiina keelatud ainete nimistus on 19 fentanüüliga seotud ainet. Karfentanüüli lisamine sinna ilmselt vähendab, kuid ei kaota selle saadavust maailmaturul, kirjutati APs.
Hiina keemiatööstuses tegutseb seaduslikult või ebaseaduslikult kokku umbes 160 000 firmat.
«Valitsus peaks kehtestama rangeid piiranguid, kuid Hiinas on raske nendest kinnipidamist kontrollida juhul, kui (karfentanüüli) tootlikkus on üks või kaks kilogrammi. Kuidas keegi sellest teada saab?» küsis septembris Shangais keemiatööstuse konverentsil ettevõtte Hangzhou Reward Technology omanik Xu Liqun. USA-sse saabub karfentanüül kas otse Hiinast postiga või Mehhiko kaudu. Hiinas tegutsevad firmad kasutavad müügiks ka USA IP-aadressiga veebilehti, mida võõrustavad USA veebifirmad, kirjutas AP.


description: Ameerika Ühendriikides mõistis kohus 1503 aastaks trellide taha isa, kes vägistas neli aastat kestnud perioodi vältel oma teismelist tütart.

title: Kohus määras lapsevägistajale üle tuhande aasta vangistust

maintext:
41-aastasele mehele määratud karistus on teadaolevalt pikim California osariigi Fresno linna ajaloos. Kohtunik Edward Sarkisian Jr. ütles otsust välja kuulutades, et mees on tõsiseks ohuks ühiskonnale – samuti pole ta kunagi näidanud välja mingit kahetsust ja süüdistas toimunus hoopis tütart.
Esimest korda ahistas tütart hoopis keegi perekonnatuttav – kuid tema kaitsmise asemel lõi isa hoopis kampa ning tegi tüdrukust oma «eraomandi», lausus prokurör Nicole Galstan. Vahemikus 2009-2013 mai vägistati tüdrukut kaks kuni kolm korda nädalas, kuni viimaks julges ta põgeneda.
Vandekohus mõistis isa süüdi kokku 186 seksuaalrünnaku intsidendis. «Kui mu isa mind ära kasutas, olin noor. Mul ei olnud mingit jõudu ega häält, olin kaitsetu,» rääkis nüüd 23-aastane tütar kohtule.
Kohtualune lükkas tagasi mitu kokkuleppemenetlust. Kui ta oleks tunnistanud oma süüd, oleks prokurör nõudnud talle vaid 13 aastat karistust. «Ta rikkus tema teismeliseaastad ning pani ta tundma, nagu oleks süüdi,» põhjendas prokurör nüüdset karmi karistust.
Otsus on suureks kontrastiks hiljutisele juhtumile Montanas, kus oma 12-aastast tütart vägistanud mees ei saanud üldse mingit vanglakaristust. Selle asemel määras kohtunik end süüdi tunnistanud mehele 30-aastase tingimisi karistuse ning käskis tal vahi all viibida kokku 60 päeva.


description: Venemaal on mõju Donbassi separatistlike võitlejate üle, kuid see pole piiritu, sõnas Kremli pressiesindaja Dmitri Peskov täna.

title: Peskov: Venemaa mõju Donbassis pole piiritu

maintext:
«Venemaal on mõju Donbassi esindajatele, kuid see mõju pole piiritu,» vastas Peskov küsimusele, kas Moskva toetab või üritab maha rahustada isehakanud Donetski Rahvavabariigi (DPR) võime, kes kutsusid ühe oma liidri Arseni «Motorola» Pavlovi mõrva Kiievi sõjakuulutuseks.
Isehakanud Donetski rahvavabariigi juht Aleksandr Zahhartšenko süüdistas eile Kiievit Donbassi relvarahu rikkumises ning separatistide ühe tuntuma komandöri «Motorola» tapmises.
Ukraina president Petro Porošenko kuulutas sellega Zahhartšenko väitel DPR-ile sõja.


description: Saksamaa politsei vahistas süürlase, kes väidetavalt kavatses rünnata ühte Saksamaa pealinna Berliini lennujaamadest.

title: Saksamaal vahistatud süürlane kavatses rünnata Berliini lennujaama

maintext:
Võimud leidsid ta korterist Chemnitzis lõhkeaineid ning ajasid meest seejärel kaks päeva taga, enne kui ta Leipzigis arreteerisid.
22-aastane Jaber Albakr kavatses võimude teatel äärmusorganisatsiooni Islamiriik nimel (ISIS) rünnata lennujaama.
«Meie luureandmete kohaselt kavatses ta alguses Saksamaal ronge rünnata, sõnas Põhiseaduse kaitse föderaalameti juht Hans-Georg Maaßen eile avalik-õiguslikule telekanalile ARD antud intervjuus.
«Hiljem muutusid plaanid täpsemaks ja olid suunatud Berliini lennujaamadele,» selgitas Maaßen


description: Vene presidendi Vladimir Putini endise abi surm USAs Washingtoni hotellis oli õnnetus ning selle põhjustas alkoholimürgitus ning mitu kukkumist, teatas Ühendriikide prokuratuur reedel.

title: USA: Putini endise abi surm Washingtonis oli õnnetus


description: Venemaa ei suuda mõjutada USA presidendivalimiste tulemust, ütles Vene president Vladimir Putin, kes eitas küberrünnakute korraldamist Ühendriikide vastu.

title: Küberünnakuid eitanud Putin: Venemaa ei suuda mõjutada USA valimisi

maintext:
«Tahaksin esitada teile vastuküsimuse: kas tõesti keegi arvab tõsimeeli, et Venemaa saab mõjutada ameerika rahva otsust? Kas USA on mingi banaanivabariik? USA on suurriik. Kui ma eksin, siis parandage mind, palun,» ütles ta täna rahvusvahelisel Valdai foorumil.
Riigipea avaldas ka arvamust, et lähenevate presidendivalimiste taustal püüab USA poliitiline eliit tõmmata rahva tähelepanu kõrvale tegelikelt muredelt ja loob Venemaast vaenlasekuju.
«Ilmselt peaks valimiste ajal käima jutt just sellest ja muudest lahendamata asjadest. Kuid ilmselt ei ole eliidil midagi eriti öelda ja ühiskonda rahustada ning seetõttu on lihtsam juhtida tähelepanu nn Vene häkkeritele, luurajatele, mõjuagentidele jne,» märkis Putin.
Vene riigipea eitas USA süüdistusi, et Venemaa püüab valimiskampaaniat mõjutada küberrünnakutega. Putin nimetas sekkumist teiste riikide valimistesse vastuvõetamatuks.
«Me ilmselt ei suuda vältida üksteise vastastikkust mõjutamist, kaasa arvatud küberruumis. Kui esitasite küsimuse valimissüsteemist. Usun, et taoline sekkumine on täiesti vastuvõetamatu,» ütles Putin.
«Ühe riigi sekkumine teise sisepoliitilisse protsessi on vastuvõetamatu hoolimata viisist, kuidas seda üritatakse teha, olgu selleks siis küberrünnakud või mis tahes muud instrumendid.»


description: Saksamaal terrorirünnaku kavandamises kahtlustatuna kinni peetud süürlane, keda peetakse seotuks äärmusrühmitusega ISIS, läbis eelmisel aastal julgeolekukontrolli, kuid tema juures ei leitud midagi kahtlast, ütles siseminister täna.

title: Saksamaa: rünnakut kavandanud süürlane oli läbinud turvakontrolli

maintext:
Eelmisel aastal Saksamaale saabunud ja asüüli saanud 22-aastane Jaber Albakr peeti kaks päeva kestnud ulatuslike otsingute järel kinni üleeile varahommikul Leipzigis. Tal õnnestus laupäeval Chmenitzis politsei haarangust napilt pääseda.
Süürlane pöördus pelgupaigapalvega Lepzigis kahe kaasmaalase poole, nood aga sidusid ta oma korteris kinni ja andsid politseile üles.
Saksa siseminister Thomas de Maizière ütles, et Albakri andmeid võrreldi 2015. aastal julgeolekuametkondade olemasoleva teabega, kuid midagi ei leitud. «Me ei tea, millal ta radikaliseerus,» ütles de Maizière, kes avaldas tunnustust süürlastele, kes aitasid mehe tabada.


description: Süüria suuruselt teise linna Aleppo linnaosi, mis on mässuliste kontrolli all, tabas täna uus õhurünnakute laine, teatasid opositsiooni aktivistid.

title: Aleppo mässuliste linnaosasid tabas uus õhurünnakute laine


description: Kuulivestides politseinikud valvavad sõjaväekohtus toimuvat protsessi 20-aastase Varvara Karaulova üle, kes hoiab kramplikult kinni oma käsitsi kirjutatud märkmetest.

title: ISISe liikmesse armunud Vene üliõpilast ähvardab vangistus


description: Isehakanud Donetski rahvavabariigis kuulutati sissipealik Arseni «Motorola» Pavlovi surma puhul välja kolmepäevane lein.

title: Donetskis kuulutati välja kolmepäevane lein

maintext:
«Donetski rahvavabariigi juhi seadlusega kuulutatakse seoses Donetski rahvavabariigi kangelase, polkovnik Arseni Pavlovi hukuga välja kolmepäevane lein (17.-19. oktoobrini),» edastas Donetski separatistide juhi Aleksandr Zahhartšenko pressiteenistus.
Zahhartšenko ütles varem, et Motorola lasti õhku liftis teel koju. «Viiakse läbi menetlustoimingud, mis võimaldavad meil välja selgitada mitte ainult selle, kes tellis, vaid ka kes selle täide viis,» ütles ta.


description: Venemaal on poodidesse müügile ilmunud BUK-raketisüsteemi kujulised lastevoodid, mida toodab Peterburi firma CaroBus. Väidetavalt tulistati sama tüüpi raketiga 2014. aastal Ida-Ukrainas alla Amsterdamist Kuala Lumpurisse teel olnud Malaysia Airlinesi reisilennuk, kus hukkusid kõik 298 pardal viibinud inimest.

title: Video: Venemaal ilmusid müügile BUK-lastevoodid

maintext:
Erikujulise lastemööbli tootmisega tegutseva firma omaniku Anton Koppeli arvates ei tasu siit aga otsida mingeid poliitilisi alatoone, vahendab Reuters.
«Me ei tahtnud inimesi kuidagi traumeerida. Paljud on meile kirjutanud, et see on seotud olukorraga Donbassis, allakukkunud lennuki ja muude õudsete asjadega, aga meie nii ei arva,» rääkis Koppel Reutersile.
Raketikandja kujuline lastevoodi osutunud klientide seas populaarseks ja seetõttu nad seda ka toodavad, märkis firmajuht.
«See on lihtsalt sõjamasin, mis näeb väga lahe välja. Aga igal juhul, ma mõistan, et inimesed on erinevad ja me austame siin nende huve.» Seetõttu pole voodi nimi BUK, vaid see on ümber nimetatud Defenderiks.
BUK-voodi hind on ligikaudu 11 000 rubla (158 eurot).


description: Saksamaal töötab juba aastaid programm, mis aitab pedofiilidel oma tunge ohjeldada. Huvi on näidanud üles juba 7000 inimest.

title: Saksamaa haiglad kutsuvad pedofiile teraapiasse

maintext:
«Kas sulle meeldivad lapsed viisil, nagu nad ei tohiks meeldida?» küsib reklaam, mis kujutab metroorongis istuvat ja enda kõrval olevat last jõllitavat meest. «Abi on saadaval,» kõlab Saksamaa televisioonis ja internetis jooksev reklaam, mis ärgitab pedofiile liituma programmiga nimega «Hoidu kuriteost!» («Kein Taeter werden!»). 11 aasta eest Berliinis Charite`i haiglas algatatud ravi pakutakse nüüdseks üle kümne keskuse kogu riigi.
Hetkel viibib kas individuaal- või rühmateraapias 265 inimest. «Pedofiilia ei ole ravitav,» ütleb ennetusvõrku juhtiv Klaus Beier. «Aga seda saab kontrollida.» Programm lähtub tema sõnul põhimõttest, et kuni reaalsete tegudeni pole jõutud, on pedofiilia meditsiiniline probleem – mitte kuritegu.
Teraapia kestab üks või kaks aastat. Selle käigus peetakse igal nädalal kahetunnine sessioon, mis õpetab patsiendil leidma mooduseid, kuidas enda kirge tagasi hoida ja lõpetada lapsporno tarvitamine. Vabatahtlikkuse alusel pakutakse ka keemilist kastreerimist. «Klientideks» on nii inimesed, kes tunnevad endas potentsiaalset pedofiili – kui ka need, kes on juba last ahistanud, aga pääsenud karistusest.
Teadlased üle maailma jälgivad projekti pingsalt. Näiteks kaalub sarnase ettevõtmise alustamist Prantsusmaa. Samas on programmil vastaseid ka Saksamaal. Näiteks pole Beieri sõnul koostööst huvitatud ravimifirmad, kes võiksid probleemi lahendamisel kaasa lüüa. Programmi rahastatakse riiklikult ning selle vastu on suur sotsiaalne surve.
Lastekaitsefondi Hans ja Grete juht Jerome Braun ütleb, et ennetustöö peab olema mitmekülgne, mitte piirduma ainult hoiatuste ja erksuse tõstmisega koolides ja lasteaedades. «Töö peaks käima ka potentsiaalsete kurjategijate kallal, sest iga ärahoitud rünnak on üks ärapäästetud laps,» lausub ta.


description: Türgi väljendas täna kartust, et ta võidakse tirida Venemaa ja USA üleilmsesse sõtta Süüria pärast.

title: Türgi kardab Vene-USA sõda Süüria pärast

maintext:
«Kui see kaudne sõda jätkub, siis satuvad Ameerika ja Venemaa sõjaolukorda,» ütles Türgi asepeaminister Numan Kurtulmuş usutluses uudisteagentuurile Anadolu.
Ta hoiatas, et Süüria konflikt on viinud maailma suure piirkondliku või ülemaailmse sõja alguse lävele.
Türgi ja tema lääneliitlased nõuavad Süüria presidendi Bashar al-Assadi tagasiastumist, Venemaa on aga Iraani kõrval Damaskuse režiimi peamine toetaja.
Ankara kuulub USA juhitavasse koalitsiooni, mis võitleb nii Süürias kui Iraagis õhurünnakutega äärmusrühmituse ISIS vastu, kuid on alates 24. augustist aidanud Süüria opositsioonivõitlejail džihadistidelt alasid tagasi vallutada.
Moskva ja Washingtoni vahel on viimaste nädala jooksul süvenenud pinged Süüria küsimuses.


description: Florida osariigis, Panama City's toimunud kampaaniaüritusel kutsus vabariiklaste presidendikandidaat Donald Trump inimesi üles hääletama minema.

title: Trump kutsus oma toetajaid valel päeval hääletama

maintext: Trumpi palus seal oma toetajatel tema poolehoidu kinnitav hääletussedel valimiskasti lasta 28. novembril - õige valimispäev on aga 8. novembril, vahendas BBC.


description: Süüria presidendi Basha al-Assadi abikaasa Asma al-Assad andis alates Süüria sõja puhkemisest 2011. aastal esimese intervjuu välismeediale.

title: Video: Süüria presidendi abikaasa keeldus kodumaalt põgenemast

maintext:
Asma al-Assad sõnas Vene telekanalile Rossija 24 antud intervjuus, et ta lükkas tagasi pakkumise lahkuda koos lastega kodumaalt sõja eest, edastab Yle.
Süüria esileedi teatel oli tegemist rumala ettepanekuga, sest kui ta oleks lahkunud, oleks see jätnud temast kummalise mulje ja näidanud, et ta ei toeta oma meest.
«Mulle pakuti mitmel korral Süüriast põgenemise võimalust. Selleks ei pea olema geenius, et seda plaani läbi näha. Tegemist ei olnud minu või minu laste turvalisuse tagamisega, vaid taheti näidata, et president on nõrk ja toetuseta,» lausus Süüria presidendi abikaasa.
Asma al-Assad ei täpsustanud, kes Süüria võimudest talle sellise pakkumise tegi.
Süüria esileedi on vältinud rahvusvahelist meediat, samas on ta oma riigis kogunud kuulsust sõjas vigastada saanud režiimiaarmee sõdurite põetamise ja haiglastes abistamisega. Lisaks osaleb ta hukkunud sõdurite matustel ja toetab nende pereliikmeid.
Al-Assad kiitis Venemaa abi Süüria valitsusvägedele lisades, et süürlased ei unusta seda.
Viis aastat kestnud Süüria sõjas on hukkunud rohkem kui 300 000 inimest ning selle riigi 23 miljonist elanikust pooled on on põgenenud. Suur osa süürlasi on Süüria naaberriikides põgenikelaagrites, kuid sajad tuhanded on suundunud ka Euroopasse.


description: Tänane USA presidendikandidaatide debatt oli silmatorkavalt solvangurohke ning portaal Politico otsustas nende seast välja noppida seitse veel erakordselt vastikut näidet.

title: seitse eriti vastikut solvangut Trumpi ja Clintoni tänasest debatist -

maintext:
1. Trump nimetab Clintonit kuradiks.
«Kõik, mida tuleb teha, on vaid WikiLeaksi dokumentidesse vaadata. Sealt on näha, mida nad ütlesid Bernie Sandersi kohta, ning milline oli vestlus superdelegaatide ja [endine demokraatide rahvuskomitee esinaine] Deborah Wasserman Schultziga. Mind üllatas, et andis kuradile toetusallkirja.»
WikiLeaksist selgus, et Scultz ja teised demokraatide rahvuskomitee juhtivad tegelased eelistasid Clintoni kampaaniat Sandersile - toim.
2. Trump nimetab Bill Clintonit poliitikaajaloo kõige hullemaks ahistajaks.
«Kunagi pole selle riigi poliitikas olnud kedagi, kes oleks naiste suhtes sedavõrd ahistav olnud. Nii et seda võib öelda igat moodi - Bill Clinton ahistas naisi, kuulutas Trump publiku poole, kus istus ka Bill Clinton ise. Hillary Clinton ründas neidsamu naisi ja ründas neid tigedalt. Neli sellist naist on täna ka siin.»
3. Clinton nimetab Trumpi ameti jaoks kõlbmatuks.
«Eelmiste vabariiklaste presidendikandidaatidega olid mul poliitilistes küsimustes, poliitikategemises ja põhimõtetes küll eriarvamused, kuid mul ei tekkinud kunagi kahtlus nende kõlblikkuses. Donald Trumpiga on teine lugu,» ütles Clinton.
4. Trump ütleb, et laseks Clintoni vangi panna.
«See on tõesti kohutavalt hea, et keegi Donald Trumpi temperamendiga inimene ei vastuta meie riigi seaduste eest,» ütles Clinton, kui Trump oli lubanud presidendiks saades ametisse nimetada eriprokuröri, kes Clintoni tegevust uuriks.
«Sest sa oleksid siis vanglas,» tulistas Trump vastu.
5. Trump ütleb Clintonile, et too peaks enda pärast häbi tundma.
«Kui ütled, et selles ei olnud midagi väärat, et kustutasid 39 000 emaili,» siis peaksid enda pärast häbi tundma, ütles vabariiklaste kandidaat.
6. Clintoni väitel on vabariiklased Trumpi hülgamas.
Kui Trump süüdistas Clintonit taaskord erameiliserveri kasutamisest, põrutas Clinton talle: «Olgu, Donald. Ma saan aru, et sulle meeldib tähelepanu kõrvale juhtida ja ükskõik mida rääkida, peaasi, et saaks vältida oma kampaaniast ja sellest kõnelemist, et vabariiklased jätavad sind maha.»
7. Trump nimetab Clintonit vihkajaks
«Tema südames on meeletu vihkamine, ja kui ta ütles [, et Trumpi toetajad on] kahetsusväärsed, siis ta ka mõtles seda,» rääkis Trump ja lisas veel otsa: «Temas on tohutu viha.»


description: Skandinaavia esimesele naiste juhitud mošeele aluse pannud imaam on pahandanud konservatiive oma vaadetega abielust, kuid leidub ka neid, kelle sõnul ei ole tema projekt siiski piisavalt progressiivne, vahendab The Local.

title: Taanis avati feministlik mošee

maintext:
Mariami mošee avati märtsis ja esimene palvus peeti seal augustis, kui Taanis sündinud imaam Saliha Marie Fetteh pidas islami naisõpetlastest ja naiste õigustest jutlust ligi 60 naisele, kellest vaid natuke üle poole olid moslemid.
«See oli suurepärane ja väga liigutav,» sõnas Türgis sündinud endine Taani ametnik Özlem Cekic, kes teenistusel osales. «Ma usun, et see tugevdab islamit.»
Palvusel osalesid ka kristlaste ja juutide kogukonna esindajad. «Naiste õigustest rääkimine ei ole ainult läänelik nähe, see on islami ideaal,» ütles Sherin Khankan, kes on üks viiest väljaõpet omandavast imaamist.
Kopenhaageni ühes kalleimas piirkonnas asuvat mošeed aitab rahastada anonüümseks jääda sooviv isik.
Khankan, 42-aastane nelja lapse ema, on sündinud Taanis, kuid kirjeldab oma isa kui Süüria poliitilist põgenikku, kes abiellus Soome naisega, kes oli feministlik ikoon.
Tema kristlasest ema paastus koos ülejäänud perega ramadaani ajal, kes siis vastukaaluks ühinesid temaga erilisematel puhkudel kristliku kiriku külastamisel.
Mitte kõik ei ole aga uue mošee poolt. Khankani sõnul on ta saanud sotsiaalmeedias parempoolsetelt äärmuslastelt ähvardava sisuga kirjasid. Konservatiivsete moslemite tagasiside on seni vaikinud, tõenäoliselt kartuses avalikkuses Taani moslemiimmigratsiooni temaatikat taaskord tõstatada.
«Kui sa muudad religioossete institutsioonide struktuure, muudad sellega ka jõuvahekorda. Sa sead kahtluse alla meeste ülemvõimu,» sõnas Khankan. «Loomulikult kohtad sa vastupanu, see on ilmne ja me oleme sellest teadlikud. Kuid ma arvan, et senine vastuseis on olnud üsna mõõdukas.»
Kopenhaageni suurimate mošeede esindajad ei olnud nõus kommentaare andma. Peale Mariami mošee avamist teatas linna ühe suurima mošee imaame Waseem Hussein, et selle järgi ei ole mingit vajadust.
«Kas me peaksime tegema mošee ainult meestele? Siis oleks kindlasti Taani ühiskonnas hädakisa kuulda,» lausus Hussein väljaandele Politiken Daily.
«Koraani järgi on mees ja naine võrdsed spirituaalsed partnerid,» sõnas Khankan. «Kuid me loeme Koraani kaasajast ja oma ühiskonnast lähtuvalt.»
Mošee on inspireeritud islami müstilisest harust sufismist ning võtab peamiselt vastu sunniitlikke moslemeid, kuid nende sõnul on kõik teretulnud.


description: Selgitamaks valijatele, kui erinevad inimesed on USA demokraatide presidendikandidaat Hillary Clinton ja vabariiklane Donald Trump, on Clintoni kampaaniameeskond loonud tema veebilehele uue ja seninägematu tööriista, kust tuleb ilmekalt välja, millega on vastaskandidaadid viimase viiekümne aasta jooksul tegelenud, vahendab Business Insider.

title: Võrdle kandidaate: Clintoni kampaanialehel saab näha pilte, mida tema ja Trump samal aastal tegid


description: Ameerika Ühendriikides astus avalikkuse ette järjekordne naine, kes süüdistab vabariikliku erakonna presidendikandidaati Donald Trumpi soovimatus seksuaalses lähenemises – pornonäitleja Jessica Drake.

title: Pornostaar süüdistab Donald Trumpi ligitikkumises

maintext:
Drake väidab, et miljardär puudutas ja suudles teda aastal 2006 Nevadas toimunud heategevuslikul golfiturniiril. Drake räägib, et Trump andis talle oma telefoninumbri ning kutsus ta samal õhtul oma sviiti külla. Naine võttis kutse vastu – kuid kuna mõte tekitas temas siiski ebamugavust, tõi ta kaasa kaks sõbrannat.
«Ta krabas meist igaühest tihkelt kinni ning suudles meid ilma luba küsimata,» ütleb Drake. Naine lahkus umbes poole tunni pärast, kuid sai varsti telefonikõne Trumpi esindajalt, kes kutsus teda tagasi – seekord üksinda. Naine keeldus.
«Mida sa tahad? Kui palju?» küsinud miljardär Drake`i sõnul temalt seejärel. Mees olevat teda meelitanud 100 000 dollari suuruse summa ja eralennukiga.
Drake on vähemalt üheteistkümnes naine, kes esitanud Trumpi suunas ahistamissüüdistused. Vabariiklase kampaania on neid eitanud. «See lugu on läbinisti võlts ja naeruväärne,» seisab avalduses. Trump ei tundvat Drake`i ning tegu olevat järjekordse Hillary Clintoni meeskonna laimuvõttega.


description: USA president Barack Obama tervitas kolmapäeval arenguid seoses Pariisi ajaloolise kliimaleppega.

title: USA president väljendas heameelt ajaloolise kliimaleppe edenemise üle

maintext:
Pariisi kliimalepe jõustub 30 päeva pärast, teatas ÜRO kliimaorganisatsioon. Pariisi kliimapakti on praeguseks ratifitseerinud 72 riiki, kelle arvele langeb üle 56 protsendi globaalsetest süsinikuemissioonidest.
"2016. aasta 5. oktoobril ületati Pariisi leppe jõustumiseks vajalik lävend," teatas UN FCCC oma veebilehel.
"Täna on käes see hetk, mil me oleme jõudnud Pariisi lepete elluviimiseni ja ajalugu võib kunagi kohelda seda hetke pöördepunktina meie planeedi ajaloos," ütles Obama.
Pariisi kliimalepe eesmärgiks on piirata globaalne soojenemine sel sajandil "tublisti" alla kahe kraadi Celsiuse järgi tööstusrevolutsiooni eelse ajaga võrreldes. Lepe kutsub riike seadma endale süsinikdioksiidi emissioonide piiramise eesmärke ning neid iga viie aasta tagant uuendama.
Kokkulepe lõpetab aastakümneid kestnud erimeelsused rikaste ja vaeste riikide vahel selle üle, kuidas ellu viia mitme triljoni dollari suurust jõupingutust globaalse soojenemise peatamiseks ning tegeleda juba ilmnevate tagajärgedega.
Maailma liidrid ja teadlased on hoiatanud üha rängemate põudade, üleujutuste ja tormide eest, samuti veetaseme tõusu eest maailmameres, mis mõjutab sadade miljonite inimeste elu.
Kokkuleppes rõhutatakse, et kasvuhoonegaaside õhkupaiskamine peab jõudma kõrgpunkti niipea kui võimalik, et siis kiiresti väheneda.


description: Jeemeni mässulistega liidus olev ekspresident Ali Abdullah Saleh kutsus pühapäeval üles mobilisatsioonile piiril Saudi Araabiaga, et maksta kätte ohvriterohke õhurünnaku eest matusetalitusele, mille eest peetakse vastutavaks saudide juhitavat koalitsiooni.

title: Jeemeni ekspresident kutsus Saudi Araabiale kätte maksma

maintext:
"Ma kutsun kõiki relvajõudude, julgeoleku- ja rahvakomiteede liikmeid (maakaitseväelasi) üles .... liikuma rindele, piiridele, et kätte maksta," lausus ta telepöördumises.
Saleh, kes astus 2012. aastal üleriigiliste protestide ja Saudi Araabia vahendatud rahualgatuse järel tagasi, juhib vägesid, mis jooksid üle Iraani toetatavate šiiamässuliste poole, kes vallutasid 2014. aasta septembris Jeemeni pealinna.
"Me peame kätte tasuma oma kaotuste eest ... nende eest, kes on hukkunud nii armeebaasides kui turgudel, sealhulgas nurjatute tapatalgute ajal, millest suurim on veresaun matusetalitusel," ütles ta viidates laupäevastele õhulöökidele, milles tuntud mässulise isa matustel hukkus 140 ja sai viga üle 500 inimese.
Saudi-juhitav koalitsioon on lubanud rünnakuid uurida, ÜRO peasekretär Ban Ki-moon on kutsunud üles korraldama erapooletut juurdlust.
USA lubas laupäeval alustada viivitamatut uurimist seoses Jeemenis aset leidnud ohvriterohke õhurünnakuga. Valge Maja riikliku julgeolekukomitee esindaja Neil Price ütles, et USA on äärmiselt mures tsiviilohvrite nii suure arvu pärast ja vaatab üle oma suhted Saudi Araabia juhitud koalitsiooniga.
"Vägivald tsiviilisikute vastu Jeemenis peab otsekohe lõppema," ütles ÜRO Jeemeni humanitaarabikoordinaator Jamie McGoldrick.
Alates 2015. aasta märtsis president Abedrabbo Mansour Hadi toetuseks konflikti sekkunud koalitsiooni on korduvalt kritiseeritud tsiviilohvrite põhjustamises.
Jeemeni konfliktis on vastamisi rahvusvaheliselt tunnustatud presidendile Hadile lojaalsed jõud, mida toetab Saudi Araabia juhitav koalitsioon ning šiiamässulised huthid ja nendega liidus olevad ekspresident Saleh'le lojaalsed väed.


description: Rootsi kaitseministrile Peter Hultqvistile tehti taas sotsiaalmeediavõrgustikus Twitter valekonto, teatas kolmapäeval kohalik meedia.

title: Rootsi kaitseministrile tehti taas Twitteris valekonto

maintext:
Info Venemaast lähtuva ohu suurenemise kohta oli otsustav tegur selleks, et paigutada Gotlandi saarele planeeritust varem Rootsi relvaüksused, kirjutas täna ajaleht Dagens Nyheter.
Rootsi ministrite hinnangul pole julgeolekupoliitikat vaja muuta
Rootsil pole põhjust muuta oma julgeolekupoliitilist suunda ja NATO liikmesus ei ole samuti mingi põletav küsimus, leidsid neljapäeval ajalehe Dagens Nyheter arvamusartiklis välisminister Margot Wallström ja kaitseminister Peter Hultqvist.


description: Kesk-Itaaliat tabanud kahe tugeva maavärina järel saabunud teadetele vigastatutest on päästetöötajatel raske reageerida, sest rasked ilmastikuolud takistavad abivajajateni jõudmist.

title: Itaalia maavärinad põhjustasid ulatuslikke purustusi

maintext:
Itaaliat eile tabanud kaks maavärinat magnituutidega 5,5 ja 6,1. põhjustasid kohalike ametnike andmeil vigastusi kümnetel inimestel, millest teadaolevalt neli on tõsised. Olukorda raskendab aga halb ilm, mis takistab päästetöötajatel mööda kitsaid teid abivajajateni jõudmist, et nende olukorda hinnata. Itaalia meedia sõnul sai maavärina ajal üks mees ka südameataki.
Hukkunutest siiski teateid ei ole, kuigi Visso ja Campi linnades põhjustasid maavärinaid suuri purustusi. Campis magasid sajad inimesed autodes, mis olid pargitud kõikjale lageda taeva all. Paljud elanikud olid autodesse kaasa võtnud ka oma koerad.
See osa Itaaliast on täis kitsaid teid, mis ühendavad väikseid kivist majadega külasid. Päästemeeskonnad kardavad vihmase ilma ja maavärinate tõttu teedel tekkida võivaid mudalihkeid. Seepärast ei riskita nendel teedel rasket tehnikat transportida.
Itaalia ametnike sõnul on eileõhtused maavärinad seotud augustikuus riiki raputanutega, milles hukkus umbes 300 inimest.


description: Poola, Ungari, Tšehhi ja ELi praegune eesistujamaa Slovakkia, kes on koondunud Visegrádi gruppi (V4), seisavad kategooriliselt vastu migrantide liikmesriikide vahel ümber jagamise kvootidele, nähes selles komisjoni soovi föderaalriigi vaimus võimu juurde haarata. Ungaris toimub homme selles küsimuses rahvahääletus.

title: Kodune surve teeb V4 trotslikuks


description: ISIS tõotas täna avaldatud videos saavutada ameeriklaste üle võidu Iraagis Mosulis, millele Iraagi väed on USA juhitava koalitsiooni toel pealetungi alustanud.

title: ISIS tõotas Mosulis ameeriklasi võita

maintext:
Video avaldas ISISega seotud uudisteagentuur Amaq ja sellel on näha maskides ja lahingmundris võitlejaid inimtühja linna, väidetavalt Mosuli tänavail patrullimas.
Üks maskis võitleja pöördub kaamerasse ja ütleb: «Mis puutub Ameerikasse, siis nagu me lubasime, Ameerika saab Iraagis lüüa ja lahkub taas häbistatuna, armetuna, saba jalge vahel.»


description: Täna Eesti aja järgi kell 12 kuulutatakse Norra pealinnas Oslos välja Nobeli rahupreemia võitja.

title: Kes võidab täna Nobeli rahupreemia?

maintext:
Võitja ennustamine on kurikuulsalt keeruline, sest seda ümbritseb saladuseloor. Kandidaate on ametlikult saladuses hoitud juba 50 aastat, kuid kandidaatide väljapakkujad - tavaliselt parlamendiliikmed, ülikooliprofessorid ja endised Nobeli rahupreemia laureaadid- avalikustavad tihtipeale, kelle nad auhinnale kandideerima nimetanud on.
Sellel aastal kandideerib rahupreemiale rekordiline 376 kandidaati, neist 228 on inimesed ja 148 organisatsioonid. Räägitakse, et nominendid varieeruvad Afganistani jalgratturite föderatsiooni naisvõistkonnast USA vabariiklaste presidendikandidaadi Donald Trumpini.
Kõige tõenäolisemateks võitjateks peetakse:
Svetlana Gannuškina
Prominentne Vene inimõiguste aktivisti Gannuškina Kodanikuabikomitee pakub õigusabi, toetus ja haridust migrantidele ning põgenikele. Tema organisatsiooni andmetel on nad 1990. aastast alates abi pakkunud rohkem kui 50 000 inimesele.
Foto:AP/Scanpix
Iraani tuumaleppe läbirääkijad
Diplomaadid - peamiselt USA välisminister John Kerry ja tema Iraani ja ELi ametikaaslased Mohammad Javad Zarif ning Federica Mogherini - kellel õnnestus 2015. aasta juulis jõuda Iraani tuumaleppeni. Arvestades leppe jätkuvat progressi ja Iraani sanktsioonide lõppu, võib Nobeli komitee otsustada leppe nimel tööd teinuid autasustada.
Sellele võib aga takistuseks saada Iraani ja Ühendriikide seotus Süüria sõjaga.
Foto: AP/Scanpix
Colombia rahulepe
Lepingut, mis lõpetaks 52 aasta pikkuse kodusõja Colombias, oleks raske olnud Nobeli komiteel ignoreerida. Neil on pikk tava rahuprotsesse tunnustada, selle näideteks on Põhja-Iirimaa, Iisrael-Palestiina ja Vietnam. Colombia rahuleppele ja võimalusele, et president Juan Manuel Santos ning FARCi mässuliste juht Rodrigo Londono saavad Nobeli rahupreemia tõmbas pidurid peale rahvusvahelist üldsust šokeerinud referendumitulemus, mis leppe mõne protsendilise enamusega keelustas.
Üleilmset toetust leidnud rahulepe. Foto: Sipa USA/Scanpix
Süüria Valged Kiivrid
Süüria Tsiviilkaitse, kelle tunnuseks on nende valged kiivrid, ruttavad pommirünnakute alla sattunud paikadesse, et majarusudest inimesi välja aidata, tihti riskides ise rünnakute ohvriks sattumisega.
Grupp, mis koosneb peaaegu 3000 inimesest- õpetajatest, tudengitest, talunikest ja teistest vabatahtlikest- on hinnanguliselt päästnud kümneid tuhandeid inimesi. Nende motoks on, et elu päästmine on inimlikkuse päästmine. Kuigi nad töötavad mässuliste kontrolli all olevatel aladelt väidavad Valged Kiivrid kindlameelselt, et on neutraalsed.


description: Vene kaitseministeerium teatas täna, et Moskva kavatseb muuta Süüria sadamalinnas asuva Tartusi mereväebaasi alaliseks baasiks.

title: Venemaa muudab mereväebaasi Süürias alaliseks

maintext:
«Süürias saame alalise mereväebaasi Tartusis,» vahendasid Vene uudisteagentuurid asekaitseminister Nikolai Pankovi sõnu.
Vene kaitseministeerium valmistab ette dokumente, mis võimaldaks muuta Tartusi mereväebaasi alaliseks, ütles Pankov täna föderatsiooninõukogu väliskomisjoni istungil.
«Meil tuleb Süüriasse Tartusi alaline mereväevaas. Praeguseks on vastavasisulised dokumendid ette valmistatud, need on ametkondadevahelisel kooskõlastamisel,» ütles Pankov.
Ta rõhutas, et dokumentide valmidusaste on üsna suur.
«Loodame, et varsti palume need dokumendid ratifitseerida samamoodi nagu tänasedki,» lisas asevälisminister.
S-300-de Süüriasse saatmist põhjendas ta vajadusega kaitsta Vene sõjaväebaase.


description: Euroopa Liit ja Kanada allkirjastavad pühapäeval Brüsselis peetaval tippkohtumisel ajaloolise kaubandusleppe, ütles EL-i ülemkogu alaline eesistuja Donald Tusk.

title: EL ja Kanada allkirjastavad kaubandusleppe pühapäeval

maintext:
"Ülesanne on täidetud! Just leppisin PM @Justin Trudeauga kokku pidada sel pühapäeval EL-i-Kanada tippkohtumine," kirjutas Tusk Twitteris.
Trudeau omalt poolt kinnitas, et ootab kannatamatult leppe allkirjastamist Brüsselis. "Kanada-EL-i tippkohtumine toimub pühapäeval," märkis Trudeau pärast jutuajamist Tuskiga.
CETA ehk kõikehõlmav majandus- ja kaubanduslepe seoks EL-i 500 miljoni elanikuga turu maailma suuruselt kümnenda majanduse Kanadaga. Läbirääkimised leppe üle kestsid aastaid.
Reedel andis leppele lõpuks rohelise tee ka Belgia 3,5 miljoni elanikuga Valloonia piirkond, mis oli eelnevalt, seda blokeerinud, nõudes tagatist, et CETA ei kahjusta tema põllumajandus- ja muid huve.


description: Ühendriikides ilmusid avalikkuse ette kaks naist, kes süüdistavad vabariiklaste presidendikandidaati käperdamises, kirjutasid kolmapäeval väljaanded New York Times, The Palm Beach Post ja Yahoo News.

title: Ühendriikides süüdistavad kaks naist Trumpi käperdamises

maintext:
New York Timesi andmetel leidis ahistamine aset aastaid tagasi. Ühte naistest olevat Trump käperdanud ja teist suudelnud.
Ühe naise sõnul leidis ahistamine aset ühe lennureisi ajal kolmkümmend aastat tagasi. Teise naise sõnul suudles Trump teda pilvelõhkuja liftis 2005. aastal.
Trump on süüdistused tagasi lükanud.
Naiste sõnul tulid nad avalikkuse ette pärast seda, kui nägid Trumpi teist valimisväitlust demokraatide kandidaadi Hillary Clintoniga. Trump kinnitas seal, et ei ole kunagi naisi ahistanud.
Kohe debati alguseks võttis Anderson Cooper üles ka eelmisel nädalal avalikkuse ette jõudnud kümnendivanuse salvestuse, kus Trump kiitleb üsna nilbelt oma eduga naiste hulgas.
«See oli nii-öelda riietusruumi meestejutt. Ma ei ole selle üle uhke. Ma tõepoolest ei ole selle üle uhke. See tekitab minus väga suurt piinlikkust,» tõdes Trump.
«Ma austan väga naisi ja pole tegelikult kedagi, kes seda minust rohkem teeks. See jutt on piinlik, kuid ma pole midagi sellist tegelikkuses teinud. Seevastu Islamiriigiga saan ma hakkama. Neist ma saan lahti,» kinnitas Trump.


description: Vene välisminister Sergei Lavrov nimetas ohtlikeks ettepanekuid löökide andmisest Süüria õhujõudude lennuväljadele, lisades, et Venemaal on vajalikud vahendid oma objektide kaitsmiseks Süürias.

title: Lavrov: Venemaal on vahendid oma objektide kaitsmiseks Süürias

maintext:
«Need on väga ohtlikud mängud, kui arvestada, et Süüria seadusliku valitsuse kutsel selles riigis viibival Venemaal on seal kaks baasi ja õhutõrjevahendid meie objektide kaitseks,» lausus Vene minister, kommenteerides meediasse lekkinud ettepanekuid rünnata Süüria õhujõudude lennuvälju.
Tema sõnul mõistavad USA sõjaväelased, et vaja on säilitada rahu.
«Me näeme suurepäraselt, et suurem osa USA sõjaväelasi saab aru, et vaja on olla mõistlik ning mitte juhinduda mingitest emotsioonidest või äkilistest agressiivsuspuhangutest,» märkis Lavrov teleusutluses.
Välisministri sõnul loodab ta, et kuumad pead Washingtonis rahunevad.
«Ma olen veendunud, et välisminister John Kerry, kellega me seda olukorda arutasime, ei nõustu sellise lähenemisega, nagu ka Barack Obama, kes on Vene presidendile Vladimir Putinile korduvalt öeldnud, et toetab kindlalt Süüria kriisi poliitilist lahendamist,» lisas Lavrov.


description: USA Föderaalne Juurdlusbüroo (FBI) uurib väikelennuki Piper PA-34 allakukkumist Connecticutis, surma sai Jordaania päritolu tudeng ja vigastada lennuinstruktor.

title: Ühendriikides uuritakse väikelennuki tahtlikku allakukutamist

maintext:
Instruktori kinnitusel polnud allakukkumine õnnetus, vaid tahtlik tegu jordaanlase poolt.
Vahejuhtum leidis aset New Yorgist 192 kilomeetri kaugusele jäävas East Hartfordis. Treeninglennul viibinud piloot tuvastati kui 28-aastane Jordaania päritolu Feras Freitekh.
"Allakukkumine oli tahtlik tegu," kinnitas kolmapäeval ka transpordiohutusameti esindaja.
Lennuk paiskas maha elektriliinid East Hartfordi lennujaama lähedal. Politsei teatel asub sealsamas kõrval sõjaväe- ja eralennukitele mootoreid tootev ettevõte Pratt and Whitney.
East Hartfordi politseileitnandi Josh Litwini sõnul on juhtunu asjaolud ja motiivid alles selgitamisel, kuid praeguseks on tuvastatud, et allakukkumine oli tahtlik.
"Kahjuks paistab asi selline olevat, et isik soovis oma elu lõpetada ja tegi seda sel moel. Instruktor ja jordaanlane läksid vahetult enne juhtunut tülli," tsiteeris Litwin üht tundmatuks jääda soovinud föderaalametnikku. Litwini sõnul pole leitud tõendeid, mis osutaksid terrorismile.
Lennuki allakukkumiskoha lähedal oli sõiduauto, milles viibisid ema ja kolm tütart, kes toimetati vapustusega haiglasse, kuid lubati juba koju.


description: 2003. aasta Ameerika Ühendriikide sissetungi ja sellele järgnenud okupatsiooni käigus hukkunud iraaklaste perekonnad peaksid nõudma oma kannatuste hüvitamiseks kompensatsiooni, teatasid kohalikud aktivistid parlamendi ees.

title: Iraaklased tahavad Ameerikalt kompensatsiooni


description: Uudistekanali Al-Jazeera veebikanal AJ+avaldas video, kus eri riikidest pärit poliitikud räägivad suu puhtaks, mida nad arvavad Ameerika Ühendriikide presidendikandidaatidest.

title: Vaata, mida arvavad maailmaliidrid Clintonist ja Trumpist

maintext:
Clintoni ja Trump pidasid viimase otsustava teleduelli
USA demokraadide presidendikandidaadi Hillary Clintoni ja tema vabariiklasest rivaali inetusi täis valimiskampaaniad hakkavad lõpule lähenema. Täna pidasid nad oma viimase teledebati.


description: Leedu Tööerakonna esimees Valentinas Mazuronis ning Korra ja Õigluse esimees Rolandas Paksas teatasid täna pärast lüüasaamist parlamendivalimiste avavoorus tagasiastumisest.

title: Leedu valitsusparteide juhid astuvad tagasi

maintext:
Tööerakond kogus pühapäeval peetud seimivalimiste avavoorus umbes 4,9 protsenti häältest, millest ei piisa parlamenti pääsemiseks.
«Arvestades valimistulemusi, allkirjastasin täna hommikul lahkumisavalduse Tööerakonna esimehe kohalt. Pean seda loogiliseks ja normaalseks sammuks, mis on kooskõlas Lääne praktikatega,» ütles Mazuronis.
Uue esimehe valimiseni juhib Tööerakonda esimene aseesimees Vytautas Gapšys, kellele on esitatud kahtlustus mõjuvõimuga kauplemises ja ulatuslikus altkäemaksuvõtmises.
«Olen kindel, et erakond kutsub kokku volikogu ja kongressi. Partei peab olukorda hindama ja analüüsima, mis läks valesti. Erakond peab end koguma ja valmistuma järgmisteks valimisteks kolme aasta pärast,» sõnas Mazuronis.
Kord ja Õiglus pääses viie mandaadiga järgmisse seimi.
«Usun, et ta vastab sellele küsimusele ise ja jagab täna selle kohta rohkem infot,» ütles Korra ja Õigluse peasekretär Almantas Petkus Paksase kohta.
Tema sõnul koguneb kolmapäeval Korra ja Õigluse juhatus, et panna paika partei ajutine juht.
Avavoorus valiti 141-kohalise seimi 70 saadikukohta.
Leedut valitseb alates 2012. aasta sügisest sotsiaaldemokraatide, Tööerakonna ja Korra ja Õigluse võimuliit.
Lisaks teatas täna ka Leedu seimispiiker Loreta Graužinienė, et lahkub Tööerakonnast.
«See on läbimõeldud otsus, sest ma austan Ukmergė valijate tahet,» vahendas Tööerakonna pressiteenistus Graužinienėta.


description: Homme kuulutatakse Norra pealinnas Oslos välja Nobeli rahupreemia võitja.

title: Kes võidab homme Nobeli rahupreemia?

maintext:
Võitja ennustamine on kurikuulsalt keeruline, sest seda ümbritseb saladuseloor. Kandidaate on ametlikult saladuses hoitud juba 50 aastat, kuid kandidaatide nimetajad- tavaliselt parlamendiliikmed, ülikooli professorid ja endised Nobeli rahupreemia laureaadid- avaldavad tihtipeale, kelle nad auhinnale kandideerima nimetanud on.
Sellel aastal kandideerib rahupreemiale rekordiline 376 kandidaati, kellest 228 on isikud ja 148 on organisatsioonid. Räägitakse, et nominendid varieeruvad Afganistaani jalgratturite föderatsiooni naisvõistkonnast Donald Trumpini.
Kõige tõenäolisemateks võitjateks peetakse:
Svetlana Gannuškina
Prominentne Vene inimõiguste aktivisti Gannuškina Kodanikuabikomitee pakub õigusabi, toetus ja haridust migrantidele ja põgenikele. Tema organisatsiooni andmetel on nad 1990. aastast alates abi pakkunud rohkem kui 50 000 inimesele.
Foto:AP/Scanpix
Iraani tuumaleppe läbirääkijad
Diplomaadid- peamiselt USA välisminister John Kerry ja tema Iraani ja ELi ametikaaslased Mohammad Javad Zarif ning Federica Mogherini- kellel õnnestus 2015. aasta juulis jõuda Iraani tuumaleppeni. Arvestades leppe jätkuvat progressi ja Iraani sanktsioonide lõppu, võib Nobeli komitee otsustada leppe nimel tööd teinuid autasustada.w
Sellele võib aga takistuseks saada Iraani ja Ühendriikide seotus Süüria sõjaga.
Foto: AP/Scanpix
Colombia rahulepe
Lepingut, mis lõpetaks 52 aasta pikkuse kodusõja Colombias, oleks raske olnud Nobeli komiteel ignoreerida. Neil on pikk tava tunnustada rahuprotsesse nagu Põhja-Iirimaa, Iisrael-Palestiina ja Vietnam. Colombia rahuleppele ja võimalusele, et president Juan Manuel Santos ning FARCi mässuliste juht Rodrigo Londono saavad Nobeli rahupreemia tõmbas pidurid peale rahvusvahelist üldsust šokeerinud referendumitulemus, mis leppe mõne protsendilise enamusega keelustas.
Üleilmset toetust leidnud rahulepe. Foto: Sipa USA/Scanpix
Süüria Valged Kiivrid
Süüria Tsiviilkaitse, kelle tunnuseks on nende valged kiivrid, ruttavad pommirünnakute alla sattunud paikadesse, et majarusudest inimesi välja aidata, tihti riskides ise rünnakute ohvriks sattumisega.
Grupp, mis koosneb peaaegu 3000 inimesest- õpetajatest, tudengitest, talunikest ja teistest vabatahtlikest- on hinnanguliselt päästnud kümneid tuhandeid inimesi. Nende motoks on, et elu päästmine on inimlikkuse päästmine. Kuigi nad töötavad mässuliste kontrolli all olevatel aladelt väidavad Valged Kiivrid kindlameelselt, et on neutraalsed.


description: Venemaal Kamtšatka poolsaarel purskas Šivelutši vulkaan tuhasamba kuue kilomeetri kõrgusele, teatas Vene eriolukordade ministeerium täna.

title: Venemaal on vulkaanipurske tõttu kuulutatud lennuoht


description: Ungari suurima valitsuskriitilise meediaväljaande tegevus on peatatud, sõnas selle omanik laupäeval.

title: Ungari võimud peatasid suurima opositsioonimeelse ajalehe tegevuse

maintext:
Opositsiooniline Ungari Sotsialistlik Partei nimetas ajalehe Népszabadsági trüki- ning veebiväljaande sulgemist mustaks päevaks meedia jaoks ja kutsus korraldama lehe toimetuse ees meeleavaldust.
Lehe omanikfirma Mediaworks teatel peatati selle tegevus ärilistel kaalutlustel kuni uue kontseptsiooni formuleerimise ja realiseerimiseni.
Népszabadság on Ungari suurim kvaliteetleht, mis on sageli kriitiline peaminister Viktor Orbáni parempoolse valitsuse suhtes, seda iseäranis enne eelmisel nädalavahetusel korraldatud referendumit Euroopa Liidu põgenikekvootide üle.
Orbánit süüdistatakse riigimeedia muutmises valitsuse hääletoruks. Suur osa erameediast on ära ostnud valitsussõbralikud oligarhid, väidavad kriitikud.
Laupäeval spekuleeriti ka Népszabadsági müügi üle, kuid Austria meediamagnaadile kuuluv Mediaworks ei öelnud võimaliku tehingu kohta midagi.
«Muidugi üritavad nad väita, et tegemist on ärilise otsusega, kuid see pole tõsi,» sõnas väljaande anonüümsust palunud toimetaja AFP-le. «See on tõsine hoop uurivale ajakirjandusele ning meediavabadusele. Népszabadsági on koondunud suurim kvaliteetsete ajakirjanike rühm, kes kaitsevad põhivabadusi, demokraatiat, sõnavabadust ja sallivust.»
Mediaworksi sõnul on Népszabadsági ja mitmete teiste sellele kuuluvate Ungari väljaannete tiraaž vähenenud 10 aasta jooksul 74 protsendi võrra, tuues kaasa umbes 16,4 miljoni euro suuruse kahjumi.


description: Ontario katoliku kikiku eest olnud skulptuurilt varastati jeesuslapselt pea. Kohalik kunstnik otsustas kiriku hädast välja aidata ja asendas puuduoleva tüki savist meisterdatud objektiga.

title: Jeesuslapse kuju kummaline restaureerimine ajas Kanada koguduse raevu

maintext:
Tulemus on aga sedavõrd kummaline, et muutus kiiresti pilkeobjektiks. Seda on võrreldud kuulsa kunstirestaureerimise juhtumiga Hispaaniast, kus kohalik naine taastas laguneval freskol Jeesuse väga meeldesööbival moel.
Hispaania naise Elías García Martíneze restaureeritud fresko Jeesusega. Töö sai 2012. aastal suure tähelepanu osaliseks. Foto: Scanpix
Maarja ja jeesuslapse kivikuju jõudis seista kümmekond aastat Sudbury kesklinnas Ste Anne des Pins'i kiriku ees. Aasta tagasi lõid vandaalid jeesuslapsel aga pea otsast.
Kuju seisis mõnda aega katkiselt, kuid siis otsustas preester Gérard Lajeunesse kohalikult ettevõttelt puuduoleva tüki tellida. Preestrile öeldi, et pea tuleb teha eritellimusel ja see läheb maksma 10 000 dollarit (9173 eurot).
Just nagu palumise peale koputas õige pea preestri uksele kohalik kunstnik Heather Wise, kes oli katkisest skuptuurist mööda jalutanud.
«See oli nii kurb vaatepilt. Mind haavas see sügavalt. Sellise asja nägemine ei tekita head tunnet. Aga ma ütlesin: mina olen kunstnik, ma suudan seelle parandada,» rääkis ta portaalile Sudbury.com.
Wise oli kohalikus haridusasutuses skulptuuri õppinud, kuid kiviga ta varem töötanud polnud. Savipea modelleerimiseks kulus naisel tunde. «Kirikule jeesuslapse kuju tegemine on mu senise kunstnikukarjääri tipp,» ütles ta ja seletas, et savikuju on ajutise loomuga ning järgmisel aastal vahetab selle välja kivist variant.
Uus pea tõi kohalikus kogukonnas kaasa tormilisi reaktsioone: koguduseliikmete tunnete seas domineerisid üllatus, pettumus ja solvumine.
Isa Lajeunesse ütles, et sai neist aru, kuid ei osanud midagi ette võtta, sest vaimulik seminaris polnud teda taoliste olukordade jaoks ette valmistatud.
Internetikasutajates tekitas uus kuju samuti kirglikke tundeid, näiteks kirjutas üks inimene CBC koduleheküljele: « Pole ime, et Maarjal on silmad suletud.»


description: Rootsi prokuratuuri teatel on seal äärmusrühmituse Islamiriik lipu kasutamine seadusega lubatud, kuna see ei ole suunatud ühegi konkreetse inimgupi vastu ega õhuta vihavaenu.

title: Rootsis on Islamiriigi lipu kasutamine seadusega lubatud

maintext:
Prokurör Gisela Sjövall teatas möödunud nädalal, et Islamiriigi lipu kasutamise eest ei esitata süüdistust 23-aastasele Süüriast pärit mehele, kes pani juunis Facebooki foto, millel on teda näha selle lipuga, edastab The Local.
Rootsi läänerannikul asuva Laholmi politsei käivitas foto tõttu kriminaaluurimise, kuna kahtlustati, et selline foto, millel on näha Islamiriigi lippu, pandi viha õhutamise eesmärgil.
«Selle lipuga saab väljendada põlgust kõikide inimeste vastu, kuid mitte nende vastu, kes on seotud Islamiriigiga, sest nad kasutavad seda lippu. Seega ei ole see lipp suunatud ühegi rassi, rahvuse ega konkreetse inimgrupi vastu,» selgitas prokurör.
Ta lisas, et kui svastikast on saanud juutide vastu suunatud viha sümbol, siis sama ei saa öelda Islamiriigi lipu kohta, et sellest oleks saanud kellegi vastane sümbol.
«Veel ei ole jõutud sellesse faasi, kus nimetatud lipp oleks saanud kellegi vastu suunatud viha sümboliks, kuid kümne aasta pärast võib pilt olla muutunud,» teatas prokurör.
Rootsi vihavaenu levitamist keelava seaduse kohaselt peab olema sümbol või sõnavõtt suunatud teatud rassi, nahavärvi, rahvuse või etnilise päritolu, religiooni või seksuaalse orientatsiooni vastu.
«Kui tekstis või sümbolites on midagi konkreetse grupi, näiteks homoseksuaalide vastu, siis saaks seda pidada vihakõneks ja selle eest saab karistada,» selgitas Sjövall.
Kui politsei küsitles Islamiriigi lipu pildi Facebooki postitanud meest, siis ilmnes, et ta ei ole selle äärmusrühmituse toetaja.
«Mehe arvates ei olnud see Islamiriigi lipp, vaid islamiusus kasutatav sümbol ning umbes selline lipp on olnud islamis kasutusel sadu aastaid enne Islamiriigi teket. Islamiriik omastas selle lipu,» selgitas mehe advokaat Björn Nilsson.
Islamiusus on prohvet Muhamedi lipp musta värvi ja sellel on kujutatud kotkast.
Mitmes Euroops riigis ei ole otseselt Islamiriigi lipu kasutamist ära keelatud, kuid politsei võib uurida, miks seda kasutatakse, kuna see esindab nimetatud äärmusrühmitust.


description: Kanada hooldusõde seisab silmitsi esimese astme mõrvasüüdistusega kaheksa hooldekodu patsiendi tapmise tõttu aastatel 2007 kuni 2014, vahendab CNN.

title: Kanada hooldekodutöötajat süüdistatakse kaheksa patsiendi tapmises

maintext:
Elizabeth Tracey Mae Wettlauferit süüdistatakse 75-90 aastaste patsientide mürgitamises kahes Ontario hooldekandeasutuses, sõnas Ontario provintsi politsei eile.
49-aastasele Wettlauferile esitati eile Ontario kohtus süüdistus kaheksas esimese astme mõrvas, naine võeti vahi alla.
Kohalik politsei sai vihje 29. septembril selle kohta, et naine on tapnud mitu patsienti. Politsei ei arutanud süüdistatava motiive, tuues põhjuseks selle võimaliku mõju kohtuotsusele.
Caressant Care`i hooldekodu Woodstockis on teatanud, et teeb politseiga koostööd. Wettlaufer lahkus asutusest töölt kaks ja pool aastat tagasi, sõnas kõneisik Lee Griffi.


description: Euroopa Liidu julgeolekuvolinik hoiatas täna, et Euroopa peab olema valmis uueks Islamiriigi džihadistide sissevooluks pärast seda, kui Iraagi väed on vallutanud äärmusrühmituse kantsi Mosuli.

title: ELi ähvardab Mosuli hõivamise järel džihadistide sissevool -

maintext:
«Põhja-Iraagis asuva ISi kantsi Mosuli tagasivallutamine võib kaasa tuua vägivaldsete ISi võitlejate naasmise Euroopasse,» ütles Julian King Saksa päevalehele Die Welt.
Tema sõnul kujutab isegi käputäis džihadiste tõsist ohtu, milleks tuleb valmis olla.
Iraagi väed on teinud edusamme pealetungis, mille eesmärk on hõivata Mosul ja anda linnas surmahoop ISi «kalifaadile», mis kuulutati välja kaks aastat tagasi.
Pealetungis osalevad 30 000 valitsusvägede sõdurit, keda toetab maalt ja õhust 60-liikmeline USA juhitav koalitsioon.
Džihadiste on tabanud sel aastal mitu territoriaalset lüüasaamist nii Süürias kui Iraagis ning Mosuli kaotamine tähendaks sisuliselt nende maavägede kohaoleku lõppu Iraagis.


description: Gruusiast külastav Rooma paavst Franciscus pidas pealinna Tbilisi staadiumil missa – kuna aga kohalik õigeusu vaimulikkond oli soovitanud üritusest eemale hoida, oli publikut vähevõitu.

title: Paavsti missa jättis õigeusklikud grusiinid külmaks

maintext:
Tegu on siiani ühe väikseima osavõtuga avaliku missaga, mida Franciscus on välisreisidel korraldanud. Õigeusu kirik andis usklikele nõu mitte osaleda, eemale hoidis ka kiriku ametlik delegatsioon ise. 25 000 inimest mahutaval staadiumil oli huvilisi vaid paar tuhat.
«Niikaua kui meie kirikute vahel on dogmaatilised erinevused, ei osale õigeusklikud nende palvustes,» seisis Gruusia patriarhi veebilehel. Üks kohalik preester lausus, et tegu oli protestiga katoliiklaste katsetele neid oma usku pöörata. «Kas keegi kujutaks ette, kui sunnimoslemist jutlustaja tuleks šiiitlikku Iraani ja peaks staadiumil või kusagil mujal palvust? Sellist asja ei saa olla,» põhjendas vaimulik nimega David Klividze.
Sellegipoolest tervitas patriarh Ilja II paavsti kui oma kallist venda ning palus katoliku kirikule õnnistust. Missal osalenud inimesed arvasid, et paavsti külaskäik tõi Gruusiale ainult kasu.
«See oli suur sündmus, nii riigile ning kogu maailma katoliiklastest usklikele,» ütles Reutersile Keti Khitarikhvili nimeline mees. «Ta on tõeline paavst; mitte ainult religioosne, vaid ka väga poliitiline kuju,» lisas ta.
Viimane kord külastas Gruusiat paavst Johannes Paulus II aastal 1999. Pärast seda on kahe kiriku vahelised suhted olnud jahedad – ehkki Gruusia püüdleb nii Euroopa Liidu kui NATO poole.


description: Baltimaade kaitsekulutuste kasv on maailma kiireim, kulutused Eesti, Läti ja Leedu kaitsehangetele on alates Ukraina konflikti puhkemisest peaaegu kahekordistunud ning suurenevad järgmisel kahel aastal veel kaks korda, selgub analüüsifirma IHS Markit täna avaldatud raportist.

title: Mõttekoda: Baltimaade kaitsekulutuste kasv on maailma kiireim

maintext:
Läti, Leedu ja Eesti suurendasid aastatel 2014-2016 kulutusi kaitsehangetele 210 miljonilt dollarilt 390 miljonile dollarile. 2018. aastaks peaksid Baltimaad üheskoos kulutama uutele kaitsehangetele umbes 670 miljonit dollarit.
«Baltimaade kaitsekulutuste profiil on viimase kahe aasta jooksul järsult muutunud,» ütles mõttekoja IHS Jane's peaanalüütik Craig Caffrey. «Kõigi kolme kaitse-eelarved ületavad 2018. aastaks kaks protsenti sisemajanduse koguproduktist ning nii Eesti, Läti kui ka ka Leedu kaitsekulutused ületavad siis 10 aasta taguseid kaitse-eelarveid kahe- või kolmekordselt.»
2005. aastal oli Baltimaade summaarne kaitse-eelarve 930 miljonit dollarit ning 2020. aastal on see 2,1 miljardit, sõnas ta. Caffrey sõnul on kaitsekulutuste kasv Baltimaades kiirem kui kuskil mujal maailmas.
Läti ja Leedu kaitse-eelarved on alates 2014. aastast suurenenud kõige kiiremini maailmas, leiab IHS, lisades, et kahe riigi kaitsekulutuste kasvutempo püsib 2018. aastani.
Eesti kaitsekulutused tõusevad mõttekoja andmeil aastaks 2019 501,51 miljoni dollarini 2005. aasta 263,49 miljoni dollari tasemelt. Läti kaitsekulutused olid aastal 2005 279,56 miljonit dollarit ning peaksid 2019. aastal tõusma 613,85 miljonini. Leedu vastavad arvud on 386,47 ja 892,01 miljonit dollarit.
«Baltimaade kaitsekulutuste kasv on seotud vastasseisu süvenemisega Venemaa ja Lääne vahel, mida nimetatakse sageli uueks külmaks sõjaks,» ütles IHS-i analüütik Alex Kokcharov. «Me oleme viimasel 2,5 aastal näinud Venemaa ja Lääne poliitilise vastasseisu eskaleerumist sõjalise agressiivsuseni ning me ei prognoosi selle peatset lõppemist.»
Kokcharovi sõnul on Venemaa ja NATO hakanud senisest sagedamini korraldama sõjaväeõppusi ning Läänemerel ja Mustal merel on sagenenud ka vahejuhtumid õhus ja merel. «Venemaa näeb neid alasid suuresti piirialadena.»
«Me ei oota Venemaa laskumist konventsionaalsesse riikidevahelisse sõtta Lääne, sealhulgas NATO liikmesriikidega, ent vastasseis võib kesta aastaid,» ütles analüütik. «See hõlmab ilmselt sõjalise hirmutamise elemente, mis tekitavad muret Venemaa lähinaabrites.»
IHS Jane'i raporti kohaselt jääb Vene kaitse-eelarve 28,6-protsendine kasv 2015. aastal (suurim alates 2002. aastast) lähitulevikus ilmselt Vene kaitsekulutuste tipuks.
2016. aasta eelarves on Vene kaitsekulutused esmakordselt pärast 1990. aastate lõppu langenud, seisab raportis. Venemaa vajab relvajõudude ümberrelvastamiskava elluviimiseks kaitsekulutuste kasvu, mistõttu nihkub aastate 2011-2020 riikliku relvastusprogrammi eesmärkide saavutamine ilmselt aastate 2016-2025 programmi.
«Relvakaubanduse vallas on Venemaa järk-järgult turuosa kaotanud,» ütles IHS Jane's-i vanemanalüütik Ben Moores. "Venemaa, kes domineeris kunagi maailma suuruselt teise relvaeksportija India turul, on kaotanud riigis järk-järgult turuosa Iisraelile ja USA-le,» sõnas ta.
Languses on Mooresi sõnul ka Venemaa relvaeksport Hiinasse, sest Peking on välja arendanud paralleelsed tootmisvõimsused.
«Venemaa positsioonid Vietnami, Indoneesia ja India turgudel on head, ent Põhja-Ameerika ja Euroopa firmad pakuvad talle kõigis kolmes riigis tugevat konkurentsi,» ütles IHS-i analüütik.


description: India ja Venemaa sõlmisid kokkuleppe, mis näeb ette ühisprojekti raames 200 sõjaväekopteri ehitamist üheksa aasta jooksul, teatas Vene riigifirma Rostehh haru Russian Helicopters täna.

title: India ja Venemaa sõlmisid leppe 200 sõjaväekopteri ehitamiseks


description: Gruusia Ghori linnas ründasid relvastatud isikud pühapäeval parlamenti kandideerivat endist kaitseministrit Irakli Okruašvilit.

title: Relvastatud isikud ründasid Gruusia endist kaitseministrit

maintext:
Gruusia meedia andmeil sai tulistamises haavata Okruašvili ihukaitsja ja üks tema erakonna Gruusia Partei aktiviste. Mõlemad on toimetatud Ghori haiglasse ning nende elu ei ole ohus.
Okruašvili ütles telekanalile Rusthavi 2, et ründajaid oli kaks ja mõlemal oli püstol. Eksminister kavatseb lähitundidel anda juhtunuga seoses pressikonverentsi.


authors:
Erik Eenlo
Bns-I Välisuudiste Toimetaja

description: Briti nael langes USA dollari suhtes 31 aasta madalaimale tasemele

maintext:
Briti naela väärtus langes reede hommikul Tokyo börsil 6,1 protsenti 31 aasta madalaimale tasemele USA dollari suhtes.
Briti naela väärtus alanes Eesti aja järgi kella 1 paiku ööl vastu reedet tasemele 1,1841 dollarit, mis on madalaim alates 1985. aastast, ning kerkis seejärel taas tasemele 1,2450 dollarit.
Briti peaminister Theresa May ütles nädalavahetusel, et Suurbritannia alustab Euroopa Liidust lahkulöömise protsessi hiljemalt märtsis.
Ehkki Suurbritannia majandus on näidanud 23. juuni EL-i liikmesusreferendumi šokktulemuse järel paranemise märke, on turud jätkuvalt mures EL-i suuruselt teise majanduse lahkumise pikaajaliste mõjude pärast.


description: Täna astub Saksamaal kohtu ette politseinikku pussitanud teismeline tüdruk. Väidevalt käskis alaealisel rünnaku sooritada äärmusühendus Islamiriik, kuigi islamistid ise seda omaks võtnud pole.

title: Väidevalt ISISe käsul politseinikku pussitanud tüdruk astub Saksamaal kohtu ette

maintext:
16-aastane Safia astub kohtu ette riigi põhjaosas asuvas Celle linnas ning tõenäoliselt kuulutatakse istung kinniseks, kuna tegu on alaealisega, kirjutab uudisteagentuur AFP.
Saksa-maroko tüdrukut ähvardab tapmiskatse, kehavigastuste tekitamise ja välimaise terroriühenduse toetamise eest nüüd kuni kümne-aastane vanglakaristus.
Hannoveri pearaudteejaamas üritas ta politseinike tähelepanu pälvida ja jalutas neil selleks järel. Kui üks politseinik talt isikut tõendavat dokumenti küsis, pussitas tüdruk üht neist kaela, enne kui teine võimuesindaja ta kahjutuks suutis teha.
Süüdistajate sõnul radikaliseerus teismeline juba noore tüdrukuna.


description: Paavst Franciscus kuulutas täna Vatikani Peetri kirikus välja seitse uut pühakut, tseremooniat jälgis hinnanguliselt 70 000 inimest.

title: Paavst kuulutas välja seitse uut pühakut

maintext:
Teiste seas sai pühakuks argentiinlasest pastor Jose Gabriel del Rosario Brochero, kes ravis haigeid ja vaeseid ning rajas 19. sajandi lõpus oma kodumaale katoliiklikke koole. Ta suri pidalitõppe, millesse ta nakatus haigetega koos teed juues.
Franciscus on sageli rääkinud Brocherost ühe oma eeskujuna.
«Pühakud on mehed ja naised, kes tunnevad palve jõudu. Mehed ja naised, kes võitlevad palvetades kuni lõpuni kõigest jõust ning võidavad,» sõnas paavst. Uute pühakute hulgas oli ka kaks usu pärast tapetut.


description: Põhja-Korea pealinnas Pyongyangis asuva loomaaia 19-aastane straaršimpans Azalea- Korea nimega Dallae- suitsetab ametnike sõnul umbes paki päevas.

title: Põhja-Korea loomaaia staar: suitsetav šimpans

maintext: Põhjakorealaste suureks ajaveetmise lemmikpaigaks saanud vastrenoveeritud Pyongyangi loomaaia üks populaarseimaid elanikke on suitsetav šimpans Azalea. Loomaaia ametnike sõnul suitsetab ta umbes paki päevas, kuid ei tõmba suitsu alla.


description: Venemaa võis paigutada Kaliningradi oblastisse Iskander-M raketisüsteemid vastuseks NATO kohalolu suurendamisele Vene piiride lähistel, ütles endine rahvusvahelise sõjalise koostöö peavalitsuse ülem, erukindralpolkovnik Leonid Ivašov täna.

title: Erupolkovnik: Venemaa võis Kaliningradi Iskanderid paigutada

maintext:
«See on meie õigus, meie territoorium ja meie relvad, võttes iseäranis arvesse, et see on tavaline taktikaline raketisüsteem, mitte isegi strateegiline. Me ei pea midagi kellelegi selgitama,» sõnas ta.
Lääne meedia on teatanud varem Iskander-M raketisüsteemide paigutamisest Kaliningradi.
«NATO kasvatab pingeid. NATO on suurendanud oma üksuste kohalolu meie piiride, iseäranis meie läänepiiride lähistel. Kuid meie ei tohi reageerida,» sõnas Ivašov.
Märtsis avaldatud Leedu sõjaväeluure aruandes seisis, et avalikkuses sageli arutatav Iskanderide paigutamine Kaliningradi oblastisse ohustab Leedut, sest selle eesmärgiks on NATO liitlaste tegevuse pärssimine piirkonnas, Leedu vastu ei ole aga mõtet seda kompleksi kasutada, sest teoreetiliselt peaks selleks piisama ka olemasolevast võimsusest.


description: Ungarlased osalevad täna rahvahääletusel selle üle, kas riik peaks leppima Euroopa Liidu kehtestatud kohustuslike kvootidega pagulaste vastuvõtmiseks.

title: Ungari peab referendumit pagulaste üle

maintext:
Peaminister Viktor Orbán on tuntud kui üle euroliidu rohkem kui 160 000 migranti jaotama sundiva pagulasplaani vastane. Ungari peaks selle järgi võtma vastu 1294 inimest.
Arvamusküsitlused näitavad, et hääletada plaanijate seas on suur osakaal neil, kes on kvoodipagulaste vastu. Et referendum kehtiks, peab sellest osavõtt olema vähemalt 50 protsenti ligi 8,3 miljoni inimese suurusest valijaskonnast. Rahvale esitatav küsimus kõlab järgmiselt: «Kas te tahate, et Euroopa Liit saaks kehtestada Ungari mitte-kodanike kohustusliku ümberasustamise Ungarisse isegi ilma Rahvusassamblee nõusolekuta?».
«Kui ei-hääli on rohkem kui jah-hääli, siis tähendab see, et ungarlased ei jää enam nõusse reeglitega, mida Euroopa Komisjoni bürokraadid tahavad meile vägisi peale suruda,» lausus Orbán. «Mida rohkem migrante, seda suurem on terrorioht,» lisas ta.
Ungari suuremad erakonnad on ärgitanud rahvast migrantidest keelduma. «Ei» poolel on nii võimupartei Fidesz kui paremäärmuslik Jobbik. Mõned opositsiooniparteid kutsuvad hääletust boikoteerima. «Jah» ärgitab hääletama väikene liberaalide partei.


description: Saksa parlament kiitis täna heaks eelnõu, mis lubab riigi välisluureagentuuril nuhkida Euroopa Liidu ja teiste liikmesriikide institutsioonide järele.

title: Saksa välisluure sai õiguse EL-i ja liikmesriikide järele nuhkida

maintext:
Eelnõu on üks meede paljudest, millega püütakse parandada kontrolli luuretegevuse üle pärast USA riikliku luureagentuuri endise töötaja Edward Snowdeni paljastusi.
Uute reeglite järgi peab luureagentuur BND Saksamaa liitlaste pealtkuulamise soovist informeerima sõltumatut kohtunike kogu. Kohtunikud saavad õiguse agetuuri tegevuse pisteliseks kontrolliks.
Suurenevad ka parlamendi volitused luuretegevuse kontrolliks ja luurejuhid peavad kord aastas seadusandjatele aru andma.
Eelnõu kritiseerijate sõnul ei ole sellega BND küsitavale tegevusele lõppu tehtud, vaid see on lihtsalt legaliseeritud.


description: Vene sõjavägi korraldas Leningradi oblastis Luga linna lähistel õppused Iskander-M raketisüsteemidega.

title: Venemaa korraldas Leningradi oblastis õppused Iskander-rakettidega

maintext:
Õppused peeti täna Luga linna lähistel asuval polügoonil, mis asub 100 kilomeetri kaugusel Eesti piirist.
Õppused hõlmavad raketisüsteemide paigutamist ja ettevalmistusi nende tulistamiseks, kuid rakette ise välja ei lastud.
Lääne meedia on teatanud varem Iskander-M raketisüsteemide paigutamisest Kaliningradi.
Raketisüsteem Iskander-M on suuteline tabama sihtmärki 500 kilomeetri raadiuses ning on mõeldud vaenlase raketiheitjate, raketi- ja õhutõrjesüsteemide, lennukite, juhtimiskeskuste ja taristuobjektide hävitamiseks.


description: Saksamaa majandusminister Sigmar Gabriel kritiseeris pühapäeval suurpanka Deutsche Bank, mille "vastutustundetud juhid" on tema sõnul seadnud ohtu tuhanded töökohad.

title: Saksa majandusminister kritiseeris suurpanga juhtkonda

maintext:
"Ma ei tea isegi, kas nutta või naerda panga üle, mis on muutnud spekulatsiooni ärimudeliks ja nimetab nüüd iseennast selle ohvriks," ütles Gabriel Teherani visiidi ajal ajakirjanikele.
"Tuhanded inimesed võivad oma töökoha kaotada. Neil lasub nüüd vastutus kogu selle hulluse eest, mida on korda saatnud vastutustundetud juhid," lisas minister.
Saksamaa suurima panga Deutsche Banki aktsia kukub ja ebakindlus kasvab, mistõttu panga tegevjuht John Cryan pidas eelmisel nädalal vajalikuks saata personalile kirja, kus ta neid rahustas ja kinnitas, et panga bilanss on kindel ja turvaline ning et avalikkuses tekkinud kuuldused, nagu oleksid kliendid hakanud pangast raha välja võtma, ei vasta tõele, kirjutas Bloomberg News.
Neljapäeval kukkus Deutsche Banki aktsia 7 protsenti, kui kümmekond riskifondi oli pangast osa raha välja võtnud. Reedel aktsia langus Frankfurdi börsil jätkus.


description: Austria parempopulistliku Vabaduspartei liider Heinz-Christian Strache nimetas esmaspäeval Saksa kantslerit Angela Merkelit «kõige ohtlikumaks naiseks Euroopas» seoses tema algselt liberaalse migratsioonipoliitikaga ning hoiatas võimaliku kodusõja eest, kui paremat elu otsivate inimeste sissevool Euroopa Liitu ei peatu.

title: Austria Vabaduspartei liider: Merkel on kõige ohtlikum naine Euroopas


description: Saksamaal nädala alguses vahistatud süürlane, kes kavandas süüdistuse kohaselt terrorirünnakut Berliini lennujaamale, leiti kolmapäeval vanglas surnuna oma kongist, teatas meedia.

title: Saksamaal terrorismis kahtlustatud süürlane sooritas enesetapu

maintext:
Ilmselt oli tegemist enesetapuga.
Politsei vahistas 22-aastase Jaber Albakri esmaspäeval pärast kaks päeva kestnud inimjahti.
"Jaber Albakr võttis endalt elu Leipzigi vanglahaiglas," kirjutati Saksimaa liidumaa valitsuse ametlikus teadaandes.
Süürlane läbis eelmisel aastal julgeolekukontrolli, kuid tema juures ei leitud midagi kahtlast
Eelmisel aastal Saksamaale saabunud ja asüüli saanud 22-aastane Jaber Albakr peeti kaks päeva kestnud ulatuslike otsingute järel kinni esmaspäeva varahommikul Leipzigis. Tal õnnestus laupäeval Chmenitzis politsei haarangust napilt pääseda.
Süürlane pöördus pelgupaigapalvega Lepzigis kahe kaasmaalase poole, nood aga sidusid ta oma korteris kinni ja andsid politseile üles.
Saksa siseminister Thomas de Maizière ütles, et Albakri andmeid võrreldi 2015. aastal julgeolekuametkondade olemasoleva teabega, kuid midagi ei leitud. "Me ei tea, millal ta radikaliseerus."
Saksa võimud arvavad, et Albakril olid sidemed sunniitliku äärmusrühmitusega Islamiriik.
Saksa siseluureameti juht Hans-Georg Maassen ütles teisipäeval telekanalile ZDF, et amet sai septembri algul infot IS-i plaanist rünnata Lääne-Euroopas, eeskätt Saksamaal, taristut, raudtee- ja lennujaamu.
Maassen ütles, et otsus süürlase kinnivõtmiseks langetati pärast seda, kui laekus info, et ta oli ostnud spetsiaalse liimi, mis politsei hinnangul oli viimaseks vajalikuks komponendiks lõhkeseadeldise valmistamisel. Kahtlusaluse korterist leitud lõhkeaine oli sisuliselt kasutusvalmis. See oli isevalmistatud TATP, mida pühasõdalased kasutasid ka Pariisi ja Brüsseli rünnakutes.


description: Venemaa teatas täna, et on valmis tagama ülestõusnutele turvalise koridori Aleppo idaosast relvastatult lahkumiseks.

title: Venemaa: Süüria mässulised saavad ohutult Aleppost lahkuda

maintext:
Süüria valitsusväed ja Venemaa jätkavad Aleppo pommitamist
Süüria ja Vene sõjalennukid pommitasid täna taas Aleppo idaosa ülestõusnute linnaosi, kus eelmise kahe päeva jooksul sai ägedates rünnakutes surma vähemalt 71 rahulikku elanikku, ütles vabaühendus Süüria Inimõiguste Vaatluskeskus.
Prantsuse välisminister ei toeta sanktsioone Venemaa vastu Süüria osas
Prantsusmaa välisminister Jean-Marc Ayrault ütles kolmapäeval, et ei poolda lisasanktsioonide kehtestamist Venemaa ja Iraani vastu, kes toetavad Süüria režiimi ja selle pealetungi Aleppos.
Putin Prantsusmaa-visiidi ärajäämisest: meie end kaela ei määri
Pariisi-visiit lükati edasi seoses prantslaste avaldusega, et praegu ei ole aeg kultuuriüritusteks, ütles Venemaa president Vladimir Putin täna.
Türgi kardab Vene-USA sõda Süüria pärast
Türgi väljendas täna kartust, et ta võidakse tirida Venemaa ja USA üleilmsesse sõtta Süüria pärast.
Hanna-Kaisa Lepik: Lääne ja Venemaa kemplemise tulemusel ei pruugi varsti Süüriast midagi alles olla
Isegi kui hetkeks tundus, et konflikti lahendamisel Süürias on tehtud edusamm, osutus see ülemääraseks optimismiks. Venemaa ja USA leppisid kokku relvarahus, mis algas 12. septembril, kuid mis ei jõudnud kesta nädalatki, sest USA ründas eksikombel Süüria valitsusvägesid, pidades neid Islamiriigi jõududeks, kirjutab rahvusvaheliste suhete magistrant Hanna-Kaisa Lepik.
Moskva: Suurbritannia süüdistused on russofoobne hüsteeria
Aleppos ei lennanud 19. septembril humanitaarkonvoi piirkonnas ühtegi Vene lennukit ning Briti välisministri Boris Johnsoni süüdistused on russofoobne hüsteeria, ütles täna Vene kaitseministeeriumi pressiesindaja Igor Konašenkov.


description: Prantsuse märulipolitsei korraldas täna hommikul reidi Pariisi isetekkelisse migrandilaagrisse, mille käigus toimus mitu kähmlust sealsete põgenikega, vahendab Reuters.

title: Märulipolitsei korraldas reidi

maintext:
Politseioperatsiooni eesmärk oli kontrollida Pariisi Stalingradi metroopeatuse lähistel kanali ümbruses ja silla all elutsevate põgenike isikuid. Valitsus üritab kuudepikkuse surve tõttu linna isetekkelisi migrandilaagreid likvideerida.
See aga on tekitanud pingeid, kuna põgenikeni on jõudnud spekulatsioonid Pariisi võimude kavatsustest isetekkeliste laagrite sulgemiseks selle nädala jooksul.
Reutersi andmetel puhastas ekskavaator väikse osa laagrist. Migrandid karjusid märulipolitsei peale ja üks korrakaitsja pihustas migranti pisargaasiga.
Paari tunni möödudes lubas politsei migrantidel munitsipaaltöötajate poolt koristatud laagrisse naasta.
Pariisi linnapea Anne Hidalgo palus oma kirjas siseminister Bernard Cazeneuve`le laager humanitaar- ja sanitaarkaalutlustel kiiresti sulgeda. Linnavalitsuse andmetel on piirkonnas elavate migrantide hulk peale Calais` laagri sulgemist umbes kolmandiku võrra kasvanud.


description: Ukraina välisministeerium avaldas protsesti Moskva linnakohtu otsuse vastu lükata tagasi Ukrinformi ajakirjaniku Roman Suštšenko advokaatide apellatsioonikaebus tema vahi alla võtmisest ning nõuab ajakirjaniku vabastamist.

title: Kiiev nõuab Venemaalt Suštšenko vabastamist

maintext:
«Suštšenko tuleb vabastada. Venemaa kasutab meie kodanikke küüniliselt ära poliitilistel eemärkidel. Väljendame protesti ja kutsume rahvusvahelist üldsust üles suurendama Venemaale avaldatavat survet kõikide Ukraina poliitvangide vabastamiseks,» kirjutas ministeeriumi kõneisik Mariana Betsa Twitteris.
Venemaa föderaalne julgeolekuteenistus (FSB) pidas Moskvas kinni väidetavalt Ukraina sõjaväeluure kaadritöötaja polkovnik Roman Suštšenko, kes kogus teavet Venemaa relvajõudude tegevusest.
Suštšenko töötab 2002. aastast reporterina Ukraina uudisteagentuuris Ukrinform. Viimase teatel oli Suštšenko viimasel paaril aastal Pariisis ja viibis Moskvas eravisiidil, kuid läks kaduma ning ilmus seejärel välja Vene vanglas.